CELEX: 32021R0697
Language: el
Date: 2021-04-29 00:00:00
Title: Κανονισμός (ΕΕ) 2021/697 του Ευρωπαϊκού Κοινοβουλίου και του Συμβουλίου της 29ης Απριλίου 2021 για τη θέσπιση του Ευρωπαϊκού Ταμείου Άμυνας και την κατάργηση του κανονισμού (ΕΕ) 2018/1092 (Κείμενο που παρουσιάζει ενδιαφέρον για τον ΕΟΧ)

12.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 170/149
               
            
         ΚΑΝΟΝΙΣΜΟΣ (ΕΕ) 2021/697 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 29ης Απριλίου 2021
         για τη θέσπιση του Ευρωπαϊκού Ταμείου Άμυνας και την κατάργηση του κανονισμού (ΕΕ) 2018/1092
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 173 παράγραφος 3, το άρθρο 182 παράγραφος 4, το άρθρο 183 και το άρθρο 188 δεύτερο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Ο γεωπολιτικός περίγυρος της Ένωσης έχει αλλάξει δραματικά την τελευταία δεκαετία. Η κατάσταση στις γειτονικές περιοχές της Ευρώπης είναι ασταθής και η Ένωση βρίσκεται αντιμέτωπη με ένα πολύπλοκο και γεμάτο προκλήσεις περιβάλλον που συνδυάζει την εμφάνιση νέων απειλών, όπως οι υβριδικές επιθέσεις και οι κυβερνοεπιθέσεις, με την επιστροφή συμβατικότερων προκλήσεων. Απέναντι σε αυτήν την κατάσταση, τόσο οι ευρωπαίοι πολίτες όσο και οι πολιτικοί ηγέτες τους συμμερίζονται την άποψη ότι πρέπει να γίνουν περισσότερα σε συλλογικό επίπεδο στον τομέα της άμυνας.
                  
               
                     (2)
                  
                  
                     Ο τομέας της άμυνας χαρακτηρίζεται από αυξημένες δαπάνες του αμυντικού εξοπλισμού και από μεγάλες δαπάνες έρευνας και ανάπτυξης («Ε & Α») που περιορίζουν την έναρξη νέων αμυντικών προγραμμάτων και έχουν άμεση επίδραση στην ανταγωνιστικότητα και την ικανότητα καινοτομίας της ευρωπαϊκής τεχνολογικής και βιομηχανικής βάσης στον τομέα της άμυνας (ΕΒΤΒΑ). Λόγω του εν λόγω αυξημένου κόστους, η ανάπτυξη μιας νέας γενιάς κύριων αμυντικών συστημάτων και νέων αμυντικών τεχνολογιών θα πρέπει να στηριχθεί από την Ένωση προκειμένου να αυξηθεί η συνεργασία μεταξύ των κρατών μελών όσον αφορά τις επενδύσεις σε αμυντικό εξοπλισμό.
                  
               
                     (3)
                  
                  
                     Στην από 30ής Νοεμβρίου 2016 ανακοίνωσή της για «σχέδιο δράσης για την ευρωπαϊκή άμυνα», η Επιτροπή δεσμεύτηκε να συμπληρώσει, να μοχλεύσει και να εδραιώσει τις προσπάθειες συνεργασίας των κρατών μελών σε ό,τι αφορά την ανάπτυξη αμυντικών τεχνολογικών και βιομηχανικών δυνατοτήτων για την αντιμετώπιση των προκλήσεων στον τομέα της ασφάλειας, καθώς και να προωθήσει μια ανταγωνιστική, καινοτόμο και αποδοτική ευρωπαϊκή αμυντική βιομηχανία σε ολόκληρη την Ένωση και εκτός αυτής. Επιπλέον, η Επιτροπή δεσμεύτηκε να στηρίξει τη δημιουργία μιας πιο ολοκληρωμένης αγοράς στον τομέα της άμυνας στην Ένωση και να προωθήσει την υιοθέτηση ευρωπαϊκών αμυντικών προϊόντων και τεχνολογιών στην εσωτερική αγορά, γεγονός που θα αυξήσει τη μη εξάρτηση από πηγές εκτός Ένωσης. Ειδικότερα, η Επιτροπή πρότεινε τη δημιουργία Ευρωπαϊκού Ταμείου Άμυνας, αφενός για τη στήριξη των επενδύσεων στην κοινή έρευνα και ανάπτυξη αμυντικών προϊόντων και τεχνολογιών, ώστε να ενισχυθούν οι συνέργειες και να βελτιωθεί η σχέση κόστους-αποτελεσματικότητας, και αφετέρου για την προώθηση της από κοινού αγοράς και συντήρησης αμυντικού εξοπλισμού από τα κράτη μέλη. Το Ευρωπαϊκό Ταμείο Άμυνας θα πρέπει να συμπληρώνει τα εθνικά κονδύλια που ήδη διατίθενται προς τον σκοπό αυτό, να ωθεί τα κράτη μέλη να συνεργάζονται και να επενδύουν περισσότερο στον τομέα της άμυνας και να στηρίζει τη συνεργασία καθ’ όλη τη διάρκεια του κύκλου ζωής των αμυντικών προϊόντων και τεχνολογιών.
                  
               
                     (4)
                  
                  
                     Το Ευρωπαϊκό Ταμείο Άμυνας θα πρέπει να συμβάλει σε μια ισχυρή, ανταγωνιστική και καινοτόμο ΕΒΤΒΑ και να συμπληρώνει τις πρωτοβουλίες της Ένωσης προς μια πιο ολοκληρωμένη ευρωπαϊκή αγορά στον τομέα της άμυνας, και ιδίως τις οδηγίες του Ευρωπαϊκού Κοινοβουλίου και του Συμβουλίου 2009/43/ΕΚ (3) και 2009/81/ΕΚ (4) για τις δημόσιες συμβάσεις και για τις μεταφορές προϊόντων στον τομέα της άμυνας εντός της Ένωσης που εγκρίθηκαν το 2009.
                  
               
                     (5)
                  
                  
                     Προκειμένου να προαχθεί η ανταγωνιστικότητα και η ικανότητα καινοτομίας της αμυντικής βιομηχανίας της Ένωσης, θα πρέπει να συσταθεί Ευρωπαϊκό Ταμείο Άμυνας (το «Ταμείο») για επτά έτη ώστε η διάρκειά του να ευθυγραμμιστεί με το πολυετές δημοσιονομικό πλαίσιο 2021-2027 (ΠΔΠ 2021-2027) του κανονισμού (ΕΕ, Ευρατόμ) 2020/2093 του Συμβουλίου (5) στη βάση μιας ολοκληρωμένης προσέγγισης. Ο σκοπός του Ταμείου είναι η ενίσχυση της ανταγωνιστικότητας, της καινοτομίας, της αποδοτικότητας και της τεχνολογικής αυτονομίας της αμυντικής βιομηχανίας της Ένωσης, ώστε να συμβάλλει στη στρατηγική αυτονομία της Ένωσης υποστηρίζοντας τη διασυνοριακή συνεργασία μεταξύ των κρατών μελών καθώς και τη συνεργασία μεταξύ επιχειρήσεων, ερευνητικών κέντρων, εθνικών διοικήσεων, διεθνών οργανισμών και πανεπιστημίων σε ολόκληρη την Ένωση, τόσο στη φάση της έρευνας όσο και στη φάση της ανάπτυξης αμυντικών προϊόντων και τεχνολογιών. Για να βρεθούν πιο καινοτόμες λύσεις και να προωθηθεί μια ανοικτή εσωτερική αγορά, το Ταμείο θα πρέπει να στηρίζει και να διευκολύνει τη διεύρυνση της διασυνοριακής συνεργασίας των μικρών και μεσαίων επιχειρήσεων («ΜΜΕ»), καθώς και των εταιρειών μεσαίας κεφαλαιοποίησης που δραστηριοποιούνται στον αμυντικό τομέα. Εντός της Ένωσης, οι κοινές ελλείψεις σε επίπεδο αμυντικών δυνατοτήτων προσδιορίζονται εντός του πλαισίου της Κοινής Πολιτικής Ασφάλειας και Άμυνας, ιδίως μέσω του σχεδίου ανάπτυξης δυνατοτήτων, ενώ το γενικό στρατηγικό θεματολόγιο έρευνας προσδιορίζει επίσης κοινούς στόχους για την έρευνα στον τομέα της άμυνας.
                     Άλλες ενωσιακές διαδικασίες, όπως η συντονισμένη ετήσια επανεξέταση στον τομέα της άμυνας (CARD) και η μόνιμη διαρθρωμένη συνεργασία (PESCO), αποσκοπούν στην υποστήριξη της εφαρμογής των σχετικών προτεραιοτήτων μέσω του προσδιορισμού και της αξιοποίησης ευκαιριών για ενισχυμένη συνεργασία, με σκοπό την επίτευξη των στόχων της Ένωσης στους τομείς της ασφάλειας και της άμυνας. Κατά περίπτωση, περιφερειακές και διεθνείς προτεραιότητες, όπως στο πλαίσιο του Οργανισμού Βορειοατλαντικού συμφώνου, μπορούν επίσης να λαμβάνονται υπόψη, αν συνάδουν με τις προτεραιότητες της Ένωσης και δεν συνιστούν εμπόδιο στη συμμετοχή κανενός κράτους μέλους ή συνδεδεμένης χώρας, επιδιώκοντας ταυτόχρονα την αποφυγή περιττών αλληλεπικαλύψεων.
                  
               
                     (6)
                  
                  
                     Η φάση της έρευνας που συνδέεται με την ανάπτυξη αμυντικών δυνατοτήτων είναι ζωτικής σημασίας, δεδομένου ότι αυτή στηρίζει την ικανότητα και την αυτονομία της ευρωπαϊκής βιομηχανίας όσον αφορά την ανάπτυξη αμυντικών προϊόντων, καθώς και την ανεξαρτησία των κρατών μελών ως τελικών χρηστών τέτοιων προϊόντων. Η φάση της έρευνας μπορεί να περιλαμβάνει σημαντικούς κινδύνους, σε σχέση, ιδίως, με το χαμηλό επίπεδο ωριμότητας και την ανατρεπτική φύση των τεχνολογιών. Η φάση της ανάπτυξης, η οποία συνήθως έπεται της φάσης της έρευνας, επίσης ενέχει σημαντικούς κινδύνους και περιλαμβάνει δαπάνες, που παρακωλύουν την περαιτέρω αξιοποίηση των αποτελεσμάτων της έρευνας και έχουν αρνητική επίπτωση στην ανταγωνιστικότητα και στην καινοτομία της αμυντικής βιομηχανίας της Ένωσης. Ως εκ τούτου, το Ταμείο θα πρέπει να ενθαρρύνει τη σύνδεση των φάσεων έρευνας και ανάπτυξης.
                  
               
                     (7)
                  
                  
                     Το Ταμείο δεν στηρίζει τη βασική έρευνα, η οποία θα πρέπει αντιθέτως να στηρίζεται μέσω άλλων χρηματοδοτικών προγραμμάτων, ωστόσο η στήριξή του μπορεί να συμπεριλαμβάνει την προσανατολισμένη στην άμυνα θεμελιώδη έρευνα η οποία είναι πιθανόν να αποτελέσει τη βάση λύσεων σε αναγνωρισμένα ή αναμενόμενα προβλήματα ή να δημιουργήσει νέες δυνατότητες.
                  
               
                     (8)
                  
                  
                     Το Ταμείο θα μπορεί να στηρίζει τόσο δράσεις που αφορούν νέα αμυντικά προϊόντα και τεχνολογίες όσο και την αναβάθμιση των υφιστάμενων αμυντικών προϊόντων και τεχνολογιών, συμπεριλαμβανομένης της δυνατότητας διασύνδεσης αυτών. Οι δράσεις αναβαθμίσεως υφιστάμενων αμυντικών προϊόντων και τεχνολογιών θα πρέπει να είναι επιλέξιμες μόνο εφόσον οι προϋπάρχουσες πληροφορίες που είναι αναγκαίες για την εκτέλεση της δράσης δεν υπόκεινται σε κανέναν περιορισμό από μη συνδεδεμένες τρίτες χώρες ή οντότητες αυτών ο οποίος να καθιστά αδύνατη την εκτέλεση της δράσης. Κατά την υποβολή αιτήσεων για ενωσιακή στήριξη, οι νομικές οντότητες θα πρέπει να αποδεικνύουν ότι δεν υφίστανται τέτοιοι περιορισμοί. Ελλείψει τέτοιων πληροφοριών, δεν θα πρέπει να δίνεται ενωσιακή στήριξη.
                  
               
                     (9)
                  
                  
                     Το Ταμείο θα πρέπει να υποστηρίζει δράσεις που συμβάλλουν στην ανάπτυξη ανατρεπτικών τεχνολογιών για την άμυνα. Δεδομένου ότι οι ανατρεπτικές τεχνολογίες μπορεί να βασίζονται σε έννοιες ή ιδέες που προέρχονται από μη παραδοσιακούς φορείς του τομέα της άμυνας, το Ταμείο θα πρέπει να προβλέπει επαρκή ευελιξία κατά τη διαβούλευση με τα ενδιαφερόμενα μέρη και την υλοποίηση τέτοιων δράσεων.
                  
               
                     (10)
                  
                  
                     Προκειμένου να διασφαλίζεται ότι, κατά την εφαρμογή του παρόντος κανονισμού, τηρούνται οι διεθνείς υποχρεώσεις της Ένωσης και των κρατών μελών της, δράσεις οι οποίες αφορούν αμυντικά προϊόντα ή τεχνολογίες των οποίων η χρήση, η ανάπτυξη ή η παραγωγή απαγορεύεται από το διεθνές δίκαιο δεν θα πρέπει να λαμβάνουν οικονομική στήριξη από το Ταμείο. Εν προκειμένω, η επιλεξιμότητα των δράσεων που αφορούν νέα αμυντικά προϊόντα ή τεχνολογίες θα πρέπει επίσης να τελεί υπό την αίρεση των εξελίξεων στο διεθνές δίκαιο. Επιπλέον, οι δράσεις για την ανάπτυξη φονικών αυτόνομων οπλικών συστημάτων χωρίς τη δυνατότητα ουσιώδους ανθρώπινου ελέγχου επί των αποφάσεων επιλογής και εμπλοκής κατά τη διενέργεια επιθέσεων κατά ανθρώπων δεν θα πρέπει να είναι επιλέξιμες για στήριξη από το Ταμείο, με την επιφύλαξη της δυνατότητας χρηματοδότησης δράσεων για την ανάπτυξη συστημάτων έγκαιρης προειδοποίησης και αντίμετρων για αμυντικούς σκοπούς.
                  
               
                     (11)
                  
                  
                     Το γεγονός ότι είναι δύσκολο να συμφωνηθούν εναρμονισμένες απαιτήσεις αμυντικών δυνατοτήτων και κοινές τεχνικές προδιαγραφές ή πρότυπα παρακωλύει τη διασυνοριακή συνεργασία μεταξύ των κρατών μελών και μεταξύ των νομικών οντοτήτων που εδρεύουν σε διαφορετικά κράτη μέλη. Το αποτέλεσμα της έλλειψης τέτοιων απαιτήσεων, προδιαγραφών και προτύπων είναι αυξημένος κατακερματισμός του τομέα της άμυνας, τεχνική πολυπλοκότητα, καθυστερήσεις και διογκωμένες δαπάνες, περιττές αλληλεπικαλύψεις και μειωμένη διαλειτουργικότητα. Η συμφωνία επί κοινών τεχνικών προδιαγραφών είναι προϋπόθεση για τις δράσεις που απαιτούν υψηλότερο επίπεδο τεχνολογικής ετοιμότητας. Οι δραστηριότητες που αποσκοπούν στις εναρμονισμένες απαιτήσεις αμυντικών δυνατοτήτων και στη διαμόρφωση κοινού ορισμού τεχνικών προδιαγραφών ή προτύπων, θα πρέπει επίσης να είναι επιλέξιμες για στήριξη από το Ταμείο, ιδίως όταν ενισχύουν τη διαλειτουργικότητα.
                  
               
                     (12)
                  
                  
                     Δεδομένου ότι στόχος του Ταμείου είναι να στηρίξει την ανταγωνιστικότητα, την αποδοτικότητα και την καινοτομία της αμυντικής βιομηχανίας της Ένωσης μέσω της μόχλευσης και της συμπλήρωσης συνεργατικών δραστηριοτήτων έρευνας και τεχνολογίας στον τομέα της άμυνας καθώς και μέσω της μείωσης των κινδύνων που ενέχει η φάση της ανάπτυξης συνεργατικών έργων, οι δράσεις που σχετίζονται με τις φάσεις έρευνας και ανάπτυξης αμυντικού προϊόντος ή τεχνολογίας θα πρέπει να είναι επιλέξιμες για στήριξη από το Ταμείο.
                  
               
                     (13)
                  
                  
                     Δεδομένου ότι ο σκοπός του Ταμείου είναι, ιδίως, η ενίσχυση της συνεργασίας μεταξύ νομικών οντοτήτων και κρατών μελών ανά την Ένωση, οι δράσεις θα πρέπει να είναι επιλέξιμες για χρηματοδότηση μόνον αν υλοποιούνται μέσω κοινοπραξίας τουλάχιστον τριών επιλέξιμων νομικών οντοτήτων εγκατεστημένων σε τουλάχιστον τρία διαφορετικά κράτη μέλη ή συνδεδεμένες χώρες. Τουλάχιστον τρεις από τις επιλέξιμες νομικές οντότητες, που θα πρέπει να είναι εγκατεστημένες σε τουλάχιστον δύο διαφορετικά κράτη μέλη ή συνδεδεμένες χώρες, δεν θα πρέπει, καθ’ όλη την περίοδο εφαρμογής της δράσης, να τελούν υπό τον άμεσο ή έμμεσο έλεγχο της ίδιας νομικής οντότητας ούτε να αλληλοελέγχονται. Στο πλαίσιο αυτό, ο έλεγχος νοείται ως δυνατότητα άσκησης αποφασιστικής επιρροής σε μια νομική οντότητα, άμεσα ή έμμεσα, μέσω μίας ή περισσότερων ενδιάμεσων νομικών οντοτήτων. Ως εκ των ιδιαιτεροτήτων των ανατρεπτικών τεχνολογιών για την άμυνα, καθώς και των μελετών, κάθε τέτοια δραστηριότητα θα μπορούσε να εκτελείται από μία μόνο νομική οντότητα. Προκειμένου να ενισχυθεί η συνεργασία μεταξύ των κρατών μελών, θα πρέπει επίσης το Ταμείο να μπορεί να στηρίζει κοινές προεμπορικές προμήθειες.
                  
               
                     (14)
                  
                  
                     Βάσει της απόφασης 2013/755/ΕΕ του Συμβουλίου (6), οι οντότητες που είναι εγκατεστημένες σε υπερπόντιες χώρες ή εδάφη είναι επιλέξιμες για χρηματοδότηση, με την επιφύλαξη των κανόνων και των στόχων του Ταμείου και των ενδεχόμενων συμφωνιών που ισχύουν στο κράτος μέλος με το οποίο η εν λόγω υπερπόντια χώρα ή το έδαφος είναι συνδεδεμένη.
                  
               
                     (15)
                  
                  
                     Δεδομένου ότι το Ταμείο αποσκοπεί στην ενίσχυση της ανταγωνιστικότητας και της αποδοτικότητας της αμυντικής βιομηχανίας της Ένωσης, μόνο οι νομικές οντότητες που είναι εγκατεστημένες στην Ένωση ή σε συνδεδεμένη χώρα και οι οποίες δεν τελούν υπό τον έλεγχο μη συνδεδεμένης τρίτης χώρας ή οντότητας αυτής θα πρέπει, καταρχήν, να είναι επιλέξιμες για στήριξη. Σε αυτό το πλαίσιο ο έλεγχος θα πρέπει να νοείται ως δυνατότητα άσκησης αποφασιστικής επιρροής σε μία νομική οντότητα, άμεσα ή έμμεσα, μέσω μίας ή περισσότερων ενδιάμεσων νομικών οντοτήτων. Επιπλέον, προκειμένου να διασφαλίζεται η προστασία των βασικών συμφερόντων άμυνας και ασφάλειας της Ένωσης και των κρατών μελών της, οι υποδομές, οι εγκαταστάσεις, τα περιουσιακά στοιχεία και οι πόροι των αποδεκτών και των υπεργολάβων που συμμετέχουν σε δράσεις υποστηριζόμενες από το Ταμείο θα πρέπει να βρίσκονται στο έδαφος κράτους μέλους ή συνεδεδεμένης τρίτης χώρας καθ’ όλη τη διάρκεια της δράσης, ενώ οι συμμετέχοντες αποδέκτες και υπεργολάβοι θα πρέπει να έχουν τις δομές εκτελεστικής διαχείρισής τους στην Ένωση ή σε συνδεδεμένη χώρα. Ως εκ τούτου, μια νομική οντότητα εγκατεστημένη σε μη συνδεδεμένη τρίτη χώρα ή μια νομική οντότητα εγκατεστημένη στην Ένωση ή σε συνδεδεμένη χώρα αλλά η οποία έχει τις δομές εκτελεστικής διαχείρισής της σε μη συνδεδεμένη τρίτη χώρα δεν θα πρέπει να είναι επιλέξιμη ως αποδέκτης ή υπεργολάβος που συμμετέχει σε δράση. Προκειμένου να διασφαλίζονται τα βασικά συμφέροντα ασφάλειας και άμυνας της Ένωσης και των κρατών μελών της, τα εν λόγω κριτήρια επιλεξιμότητας θα πρέπει να εφαρμόζονται επίσης στη χρηματοδότηση που παρέχεται μέσω διαδικασιών προμηθειών, κατά παρέκκλιση από το άρθρο 176 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (7) (ο «δημοσιονομικός κανονισμός»).
                  
               
                     (16)
                  
                  
                     Ενίοτε θα πρέπει να είναι δυνατή η παρέκκλιση από την αρχή ότι οι αποδέκτες και οι υπεργολάβοι που συμμετέχουν σε δράση υποστηριζόμενη από το Ταμείο δεν τελούν υπό τον έλεγχο μη συνδεδεμένης τρίτης χώρας ή οντότητας αυτής. Σε αυτό το πλαίσιο, οι νομικές οντότητες που είναι εγκατεστημένες στην Ένωση ή σε συνδεδεμένη χώρα και οι οποίες ελέγχονται από μη συνδεδεμένη τρίτη χώρα ή οντότητα αυτής θα πρέπει να είναι επιλέξιμες ως αποδέκτες ή υπεργολάβοι συμμετέχοντες σε δράση εφόσον πληρούνται αυστηρές προϋποθέσεις προστασίας των συμφερόντων ασφάλειας και άμυνας της Ένωσης και των κρατών μελών της. Η συμμετοχή τέτοιων νομικών οντοτήτων δεν θα πρέπει να αντιβαίνει στους στόχους του Ταμείου. Οι αιτούντες θα πρέπει να παρέχουν όλες τις πληροφορίες σχετικά με τις υποδομές, τις εγκαταστάσεις, τα περιουσιακά στοιχεία και τους πόρους που θα χρησιμοποιηθούν στη δράση Στο πλαίσιο αυτό θα συνεκτιμώνται επίσης οι ανησυχίες των κρατών μελών σχετικά με την ασφάλεια του εφοδιασμού.
                  
               
                     (17)
                  
                  
                     Στο πλαίσιο των περιοριστικών μέτρων της Ένωσης, που θεσπίζονται βάσει του άρθρου 29 της Συνθήκης για την Ευρωπαϊκή Ένωση (ΣΕΕ) και του άρθρου 215 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ), δεν επιτρέπεται να διατίθενται κονδύλια ή οικονομικοί πόροι, άμεσα ή έμμεσα, σε κατονομαζόμενα νομικά πρόσωπα, οντότητες ή οργανισμούς ή προς όφελος αυτών. Οι εν λόγω οντότητες, καθώς και οι οντότητες που τελούν υπό την κυριότητα ή τον έλεγχό τους, δεν μπορούν συνεπώς να λαμβάνουν στήριξη από το Ταμείο.
                  
               
                     (18)
                  
                  
                     Η ενωσιακή χρηματοδότηση θα πρέπει να χορηγείται έπειτα από προσκλήσεις υποβολής ανταγωνιστικών προτάσεων που προκηρύσσονται σύμφωνα με τον δημοσιονομικό κανονισμό. Ωστόσο, σε δεόντως δικαιολογημένες και εξαιρετικές περιστάσεις, θα πρέπει επίσης να είναι δυνατό να χορηγείται η ενωσιακή χρηματοδότηση χωρίς πρόσκληση υποβολής προτάσεων σύμφωνα με το άρθρο 195 πρώτη παράγραφος στοιχείο ε) του δημοσιονομικού κανονισμού. Δεδομένου ότι η χορήγηση χρηματοδότησης σύμφωνα με το άρθρο 195 πρώτη παράγραφος στοιχείο ε) του δημοσιονομικού κανονισμού συνιστά παρέκκλιση από τον γενικό κανόνα ότι η χρηματοδότηση χορηγείται κατόπιν προσκλήσεων υποβολής ανταγωνιστικών προτάσεων, οι εν λόγω εξαιρετικές περιστάσεις θα πρέπει να ερμηνεύονται περιοριστικά. Για να δοθεί επιχορήγηση χωρίς πρόσκληση υποβολής προτάσεων, ο βαθμός στον οποίο η προτεινόμενη δράση αντιστοιχεί στους στόχους του Ταμείου όσον αφορά τη διασυνοριακή βιομηχανική συνεργασία και ανταγωνισμό σε ολόκληρη την αλυσίδα εφοδιασμού θα πρέπει να εκτιμάται από την Επιτροπή, με τη συνδρομή επιτροπής των κρατών μελών (η «επιτροπή»).
                  
               
                     (19)
                  
                  
                     Αν κοινοπραξία επιθυμεί να συμμετάσχει σε επιλέξιμη δράση και η στήριξη της Ένωσης πρόκειται να λάβει τη μορφή επιχορήγησης, η κοινοπραξία θα πρέπει να ορίσει ένα από τα μέλη της ως συντονιστή. Ο συντονιστής θα πρέπει να είναι το κύριο σημείο επαφής της κοινοπραξίας με την Επιτροπή.
                  
               
                     (20)
                  
                  
                     Όποτε δράση υποστηριζόμενη από το Ταμείο τελεί υπό τη διαχείριση διαχειριστή έργου που έχει οριστεί από κράτη μέλη ή συνδεδεμένες χώρες, η Επιτροπή θα πρέπει να διαβουλεύεται με αυτόν σχετικά με τη συντελεσθείσα πρόοδο της δράσης πριν την εκτέλεση της πληρωμής προς τους αποδέκτες, ώστε ο διαχειριστής να μπορεί να διασφαλίζει την τήρηση των χρονοδιαγραμμάτων από τους αποδέκτες. Ο διαχειριστής υποβάλλει στην Επιτροπή παρατηρήσεις για την πρόοδο της δράσης, ώστε η Επιτροπή να μπορεί να καθορίζει αν πληρούνται οι όροι για την εκτέλεση της πληρωμής.
                  
               
                     (21)
                  
                  
                     Το Ταμείο θα πρέπει να υλοποιηθεί υπό άμεση διαχείριση, ώστε να μεγιστοποιούνται η αποτελεσματικότητα και η αποδοτικότητα της υλοποίησης και να διασφαλίζεται η πλήρης συνέπεια με άλλες πρωτοβουλίες της Ένωσης. Ως εκ τούτου, η Επιτροπή θα πρέπει να διατηρεί την ευθύνη για τις διαδικασίες επιλογής και χορήγησης, μεταξύ άλλων όσον αφορά τον έλεγχο δεοντολογίας και τις αξιολογήσεις. Σε αιτιολογημένες περιπτώσεις, ωστόσο, η Επιτροπή θα πρέπει να μπορεί να αναθέτει ορισμένα καθήκοντα υλοποίησης του προϋπολογισμού για συγκεκριμένες δράσεις υποστηριζόμενες από το Ταμείο σε οργανισμούς του άρθρου 62 παράγραφος 1 πρώτο εδάφιο στοιχείο γ) του δημοσιονομικού κανονισμού, για παράδειγμα, όταν ένας διαχειριστής έργου έχει οριστεί από κράτη μέλη που συγχρηματοδοτούν μια δράση, εφόσον πληρούνται οι απαιτήσεις του δημοσιονομικού κανονισμού. Τέτοιου είδους αναθέσεις δραστηριοτήτων εκτέλεσης του προϋπολογισμού θα συμβάλλουν στον εξορθολογισμό της διαχείρισης συγχρηματοδοτούμενων δράσεων και θα εξασφαλίζουν τον ομαλό συντονισμό της συμφωνίας χρηματοδότησης με τη σύμβαση που υπογράφεται από την κοινοπραξία και τον διαχειριστή έργου ο οποίος έχει οριστεί από κράτη μέλη που συγχρηματοδοτούν τη δράση.
                  
               
                     (22)
                  
                  
                     Προκειμένου να διασφαλίζεται ότι οι χρηματοδοτούμενες δράσεις ανάπτυξης είναι οικονομικά βιώσιμες, είναι αναγκαίο οι αιτούντες να αποδεικνύουν ότι οι δαπάνες της δράσης που δεν καλύπτονται από τη χρηματοδότηση της Ένωσης καλύπτονται από άλλα μέσα χρηματοδότησης.
                  
               
                     (23)
                  
                  
                     Τα κράτη μέλη θα πρέπει να έχουν στη διάθεσή τους διάφορους τύπους χρηματοδοτικών μηχανισμών για την από κοινού ανάπτυξη και προμήθεια αμυντικών δυνατοτήτων. Η Επιτροπή θα μπορούσε να παρέχει διάφορους τύπους μηχανισμών τους οποίους θα μπορούσαν να χρησιμοποιούν τα κράτη μέλη σε εθελοντική βάση για τη συνεργατική ανάπτυξη και τις προμήθειες σε επίπεδο χρηματοδότησης. Η χρήση τέτοιων μηχανισμών θα μπορούσε να ενισχύσει περαιτέρω την έναρξη συνεργατικών και διασυνοριακών έργων στον τομέα της άμυνας και να αυξήσει την αποδοτικότητα των αμυντικών δαπανών, μεταξύ άλλων και για τα έργα που στηρίζονται από το Ταμείο.
                  
               
                     (24)
                  
                  
                     Δεδομένων των ιδιαιτεροτήτων της αμυντικής βιομηχανίας, στην οποία η ζήτηση προέρχεται σχεδόν αποκλειστικά από τα κράτη μέλη και τις συνδεδεμένες χώρες, που ελέγχουν επίσης όλες τις προμήθειες προϊόντων και τεχνολογιών συνδεόμενων με τον τομέα της άμυνας, συμπεριλαμβανομένων των εξαγωγών, η λειτουργία του τομέα της άμυνας δεν ακολουθεί τους συμβατικούς κανόνες και τα επιχειρηματικά μοντέλα που διέπουν τις πιο παραδοσιακές αγορές. Ως εκ τούτου, η βιομηχανία δεν μπορεί να αυτοχρηματοδοτήσει σημαντικά έργα Ε & Α στον τομέα της άμυνας, και τα κράτη μέλη και οι συνδεδεμένες χώρες συχνά χρηματοδοτούν πλήρως όλες τις δαπάνες Ε & Α. Για την επίτευξη των στόχων του Ταμείου, ιδίως για την προαγωγή της συνεργασίας μεταξύ νομικών οντοτήτων από διαφορετικά κράτη μέλη και συνδεδεμένες χώρες, και λαμβανομένων υπόψη των ιδιαιτεροτήτων του τομέα της άμυνας, θα πρέπει να καλύπτεται έως και το σύνολο των επιλέξιμων δαπανών για τις δράσεις που υλοποιούνται πριν από τη φάση του πρωτοτύπου.
                  
               
                     (25)
                  
                  
                     Η ανάπτυξη πρωτοτύπου είναι μια κρίσιμη φάση, κατά την οποία τα κράτη μέλη ή οι συνδεδεμένες χώρες συνήθως αποφασίζουν σχετικά με την ενιαία επένδυσή τους και αρχίζουν τη διαδικασία προμήθειας των μελλοντικών τους αμυντικών προϊόντων ή τεχνολογιών. Για τον λόγο αυτό, κατά την ανάπτυξη πρωτοτύπου, τα κράτη μέλη και οι συνδεδεμένες χώρες συμφωνούν τις αναγκαίες εκατέρωθεν δεσμεύσεις τους, σχετικά επίσης με τον επιμερισμό του κόστους και την κυριότητα επί του έργου. Για να διασφαλίζεται η αξιοπιστία των δεσμεύσεών τους, η στήριξη από το Ταμείο δεν θα πρέπει κατά κανόνα να υπερβαίνει το 20 % των επιλέξιμων δαπανών.
                  
               
                     (26)
                  
                  
                     Για τις δράσεις μετά την ανάπτυξη πρωτοτύπου, θα πρέπει να προβλέπεται χρηματοδότηση σε ποσοστό έως 80 %. Τέτοιες δράσεις, οι οποίες βρίσκονται εγγύτερα στην ολοκλήρωση των προϊόντων και τεχνολογιών, μπορεί επίσης να συνεπάγονται σημαντικές δαπάνες.
                  
               
                     (27)
                  
                  
                     Οι δραστηριοποιούμενοι στον τομέα της άμυνας αντιμετωπίζουν συγκεκριμένες έμμεσες δαπάνες, παραδείγματος χάριν για ασφάλεια. Επιπλέον, δραστηριοποιούνται σε μια ειδική αγορά στην οποία, ελλείψει αγοραστικής ζητήσεως, δεν μπορούν να ανακτήσουν τις δαπάνες Ε & Α, όπως κάνουν στον μη στρατιωτικό τομέα. Επομένως, είναι σκόπιμη η εφαρμογή κατ’ αποκοπή συντελεστή 25 % στο σύνολο των άμεσων επιλέξιμων δαπανών της δράσης, καθώς και η δυνατότητα χρέωσης έμμεσων επιλέξιμων δαπανών που καθορίζονται σύμφωνα με τις συνήθεις λογιστικές πρακτικές κοστολόγησης των αποδεκτών, αν οι εν λόγω πρακτικές γίνονται δεκτές από τις εθνικές αρχές τους για παρόμοιες δραστηριότητες στον τομέα της άμυνας, και αν έχουν κοινοποιηθεί στην Επιτροπή από τον αποδέκτη.
                  
               
                     (28)
                  
                  
                     Οι δράσεις με συμμετοχή διασυνοριακών ΜΜΕ και εταιρειών μεσαίας κεφαλαιοποίησης στηρίζουν το άνοιγμα αλυσίδων εφοδιασμού και συμβάλλουν στην επίτευξη των στόχων του Ταμείου. Τέτοιες δράσεις θα πρέπει επομένως να είναι επιλέξιμες για αυξημένο ποσοστό χρηματοδότησης προς όφελος όλων των συμμετεχουσών νομικών οντοτήτων.
                  
               
                     (29)
                  
                  
                     Προκειμένου οι χρηματοδοτούμενες δράσεις να συμβάλουν στην ανταγωνιστικότητα και την αποδοτικότητα της ευρωπαϊκής αμυντικής βιομηχανίας, είναι σημαντικό τα κράτη μέλη να είναι έτοιμα να προβούν σε κοινή προμήθεια του τελικού αμυντικού προϊόντος ή χρήση της τεχνολογίας, ιδίως μέσω κοινής διασυνοριακής προμήθειας, στο πλαίσιο της οποίας τα κράτη μέλη οργανώνουν από κοινού τις διαδικασίες προμηθειών τους, ιδίως μέσω μίας κεντρικής αρχής προμηθειών.
                  
               
                     (30)
                  
                  
                     Προκειμένου να διασφαλιστεί ότι οι δράσεις που υποστηρίζονται από το Ταμείο συμβάλλουν στην ανταγωνιστικότητα και την αποδοτικότητα της ευρωπαϊκής αμυντικής βιομηχανίας, θα πρέπει να είναι αγορακεντρικές, προσανατολισμένες στη ζήτηση και εμπορικά βιώσιμες μεσοπρόθεσμα και μακροπρόθεσμα. Τα κριτήρια επιλεξιμότητας δράσεων ανάπτυξης θα πρέπει, επομένως, να λαμβάνουν υπόψη το γεγονός ότι τα κράτη μέλη προτίθενται, μεταξύ άλλων μέσω μνημονίου συνεννόησης ή επιστολής προθέσεων, να προμηθευτούν το τελικό προϊόν ή να χρησιμοποιήσουν την τεχνολογία, με συντονισμένο τρόπο. Τα κριτήρια χορήγησης για δράσεις ανάπτυξης θα πρέπει επίσης να συνυπολογίζουν ότι τα κράτη μέλη έχουν δεσμευτεί πολιτικά ή νομικά να χρησιμοποιούν, να κατέχουν ή να συντηρούν από κοινού το τελικό αμυντικό προϊόν ή τεχνολογία με συντονισμένο τρόπο.
                  
               
                     (31)
                  
                  
                     Η προώθηση της καινοτομίας και της τεχνολογικής ανάπτυξης στην αμυντική βιομηχανία της Ένωσης θα πρέπει να εναρμονίζεται με τα συμφέροντα ασφάλειας και άμυνας της Ένωσης. Ως εκ τούτου, οι συνεισφορές των δράσεων στην προαγωγή των εν λόγω συμφερόντων και των δυνατοτήτων έρευνας και ανάπτυξης στον τομέα της άμυνας που έχουν συμφωνηθεί από τα κράτη μέλη θα πρέπει να χρησιμεύουν ως κριτήριο χορήγησης.
                  
               
                     (32)
                  
                  
                     Οι επιλέξιμες δράσεις που υλοποιούνται στο πλαίσιο σχεδίων της PESCO στο θεσμικό πλαίσιο της Ένωσης θα πρέπει να εξασφαλίζουν ενισχυμένη συνεργασία μεταξύ των νομικών οντοτήτων στα διάφορα κράτη μέλη σε συνεχή βάση και θα πρέπει, συνεπώς, να συμβάλλουν άμεσα στους στόχους του Ταμείου. Κατά συνέπεια, αυτές οι δράσεις, αν επιλεγούν, θα πρέπει να είναι επιλέξιμες για αυξημένο ποσοστό χρηματοδότησης.
                  
               
                     (33)
                  
                  
                     Η Επιτροπή θα λαμβάνει υπόψη της άλλες δραστηριότητες που χρηματοδοτούνται βάσει του προγράμματος «Ορίζων Ευρώπη» —το πρόγραμμα-πλαίσιο για την έρευνα και την καινοτομία που θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου (8)— προκειμένου να αποφεύγονται οι περιττές αλληλεπικαλύψεις και να εξασφαλίζονται γόνιμη αλληλεπίδραση και συνέργειες μεταξύ της έρευνας στον μη στρατιωτικό τομέα και της έρευνας στον αμυντικό τομέα.
                  
               
                     (34)
                  
                  
                     Η κυβερνοασφάλεια και η κυβερνοάμυνα αποτελούν προκλήσεις διαρκώς αυξανόμενης σημασίας, και η Επιτροπή και ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφάλειας έχουν αναγνωρίσει την ανάγκη συνεργειών μεταξύ των δράσεων στον τομέα της κυβερνοάμυνας στο πλαίσιο του παρόντος κανονισμού και των ενωσιακών πρωτοβουλιών στον τομέα της κυβερνοασφάλειας, όπως αυτών που εξαγγέλθηκαν στην κοινή ανακοίνωση της Επιτροπής, της 13ης Σεπτεμβρίου 2017, με τίτλο «Ανθεκτικότητα, αποτροπή και άμυνα: Οικοδόμηση ισχυρής ασφάλειας στον κυβερνοχώρο για την ΕΕ». Ειδικότερα, οι συμμετέχοντες θα πρέπει να επιδιώξουν συνέργειες μεταξύ αμυντικών και εξωαμυντικών διαστάσεων της κυβερνοασφάλειας ώστε η κυβερνοευελιξία να αυξηθεί.
                  
               
                     (35)
                  
                  
                     Απαιτείται μια ολοκληρωμένη προσέγγιση, με τη συγκέντρωση των δραστηριοτήτων που καλύπτει η προπαρασκευαστική ενέργεια για την έρευνα στον τομέα της άμυνας (PADR), την οποία δρομολόγησε η Επιτροπή σύμφωνα με το άρθρο 58 παράγραφος 2 στοιχείο β) του δημοσιονομικού κανονισμού, και των δραστηριοτήτων βάσει του ευρωπαϊκού προγράμματος βιομηχανικής ανάπτυξης στον τομέα της άμυνας (EDIDP), το οποίο θεσπίστηκε με τον κανονισμό (ΕΕ) 2018/1092 του Ευρωπαϊκού Κοινοβουλίου και του Συμβουλίου (9), καθώς και για να εναρμονιστούν οι προϋποθέσεις συμμετοχής. Μια τέτοια ολοκληρωμένη προσέγγιση θα προσφέρει ένα συνεκτικότερο σύνολο μέσων και θα ενισχύσει τον αντίκτυπο του Ταμείου σε επίπεδο καινοτομίας, συνεργασίας και οικονομικής αποδοτικότητας, χωρίς περιττές αλληλεπικαλύψεις και κατακερματισμό. Θα διασφάλιζε επίσης ότι το Ταμείο θα συμβάλει στην καλύτερη αξιοποίηση των αποτελεσμάτων της έρευνας στον τομέα της άμυνας, γεφυρώνοντας το χάσμα μεταξύ των φάσεων έρευνας και ανάπτυξης κατά τρόπο που θα λαμβάνει υπόψη τις ιδιαιτερότητες του τομέα της άμυνας, και προωθώντας όλες τις μορφές καινοτομίας, συμπεριλαμβανομένων των ανατρεπτικών αμυντικών τεχνολογιών. Επιπλέον, αναμένονται θετικές δευτερογενείς συνέπειες στον μη στρατιωτικό τομέα.
                  
               
                     (36)
                  
                  
                     Όταν κρίνεται σκόπιμο λόγω των ιδιαιτεροτήτων της δράσης, οι στόχοι του Ταμείου θα πρέπει επίσης να στηρίζονται μέσω χρηματοδοτικών μέσων και εγγυήσεων από τον προϋπολογισμό στο πλαίσιο του InvestEU που ιδρύθηκε με τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου (10).
                  
               
                     (37)
                  
                  
                     Η στήριξη από το Ταμείο θα πρέπει να χρησιμοποιείται για την αντιμετώπιση δυσλειτουργιών της αγοράς ή μη ικανοποιητικών επενδυτικών συνθηκών κατά τρόπο αναλογικό, και οι δράσεις δεν θα πρέπει να αναπαράγουν ή να παραγκωνίζουν την ιδιωτική χρηματοδότηση ή να στρεβλώνουν τον ανταγωνισμό στην εσωτερική αγορά. Οι δράσεις θα πρέπει να έχουν σαφή προστιθέμενη αξία για την Ένωση.
                  
               
                     (38)
                  
                  
                     Τα είδη χρηματοδότησης της Ένωσης και οι μέθοδοι υλοποίησης του Ταμείου θα πρέπει να επιλέγονται με βάση τη δυνατότητά τους να συμβάλουν στην επίτευξη των ειδικών στόχων των δράσεων και να αποφέρουν αποτελέσματα, λαμβανομένων υπόψη ιδίως των δαπανών των ελέγχων, του διοικητικού φόρτου και του αναμενόμενου κινδύνου μη συμμόρφωσης. Θα πρέπει να εξετάζεται το ενδεχόμενο χρήσης εφάπαξ ποσών, κατ’ αποκοπή συντελεστών και μοναδιαίων δαπανών, καθώς και χρηματοδότησης που δεν συνδέεται με τις δαπάνες κατά τα αναφερόμενα στο άρθρο 125 παράγραφος 1 του δημοσιονομικού κανονισμού.
                  
               
                     (39)
                  
                  
                     Η Επιτροπή θα πρέπει, μέσω εκτελεστικών πράξεων, να καταρτίζει ετήσια προγράμματα εργασίας σύμφωνα με τους στόχους του Ταμείου λαμβάνοντας υπόψη τα πρώτα διδάγματα από το EDIDP και την PADR. Την Επιτροπή θα πρέπει να συνδράμει στην κατάρτιση των προγραμμάτων εργασίας η επιτροπή. Η Επιτροπή θα πρέπει να επιδιώκει λύσεις που τυγχάνουν της ευρύτερης δυνατής στήριξης εντός της επιτροπής. Σε αυτό το πλαίσιο, η επιτροπή θα πρέπει να έχει τη δυνατότητα να συνέρχεται υπό τη σύνθεση εθνικών εμπειρογνωμόνων στον τομέα της άμυνας και της ασφάλειας για την παροχή ειδικής βοήθειας στην Επιτροπή, συμπεριλαμβανομένων συμβουλών όσον αφορά την προστασία διαβαθμισμένων πληροφοριών στο πλαίσιο των δράσεων. Τα κράτη μέλη ορίζουν τους εκπροσώπους τους στην επιτροπή. Στα μέλη της επιτροπής θα πρέπει να παρέχεται έγκαιρα ουσιαστική δυνατότητα να εξετάσουν τα σχέδια εκτελεστικών πράξεων και να εκφράσουν τις απόψεις τους.
                  
               
                     (40)
                  
                  
                     Οι κατηγορίες που ορίζονται στα προγράμματα εργασίας θα πρέπει να περιέχουν λειτουργικές απαιτήσεις ώστε η βιομηχανία να γνωρίζει τις λειτουργίες και τα καθήκοντα που πρόκειται να εκτελεστούν με βάση τις δυνατότητες που θα αναπτυχθούν. Οι απαιτήσεις αυτές θα πρέπει να διευκρινίζουν την αναμενόμενη επίδοση χωρίς να κατευθύνονται προς συγκεκριμένες λύσεις ή συγκεκριμένες νομικές οντότητες και δεν θα πρέπει να αποτρέπουν τον ανταγωνισμό στο επίπεδο των προσκλήσεων υποβολής προτάσεων.
                  
               
                     (41)
                  
                  
                     Κατά την ανάπτυξη των προγραμμάτων εργασίας, η Επιτροπή θα πρέπει επίσης να διασφαλίζει, μέσω των κατάλληλων διαβουλεύσεων με την επιτροπή, ότι οι προτεινόμενες δράσεις έρευνας ή ανάπτυξης αποφεύγουν περιττές αλληλεπικαλύψεις. Η Επιτροπή δύναται να διενεργεί εκ των προτέρων εκτίμηση πιθανών αλληλεπικάλυψεων με υφιστάμενες δυνατότητες ή ήδη χρηματοδοτούμενα έργα έρευνας ή ανάπτυξης εντός της Ένωσης.
                  
               
                     (42)
                  
                  
                     Η Επιτροπή θα πρέπει να διασφαλίζει τη συνοχή των προγραμμάτων εργασίας σε ολόκληρο τον βιομηχανικό κύκλο ζωής των αμυντικών προϊόντων και τεχνολογιών.
                  
               
                     (43)
                  
                  
                     Τα προγράμματα εργασίας θα πρέπει επίσης να διασφαλίζουν ότι ένα αξιόπιστο ποσοστό του συνολικού προϋπολογισμού διατίθεται σε δράσεις που διευκολύνουν τη διασυνοριακή συμμετοχή των ΜΜΕ.
                  
               
                     (44)
                  
                  
                     Ως εκ της πείρας του στον τομέα της άμυνας, o Ευρωπαϊκός Οργανισμός Άμυνας θα πρέπει να έχει ρόλο παρατηρητή στην επιτροπή. Δεδομένων των ιδιαιτεροτήτων του τομέα της άμυνας, η Ευρωπαϊκή Υπηρεσία Εξωτερικής Δράσης θα πρέπει επίσης να προσφέρει βοήθεια στην επιτροπή.
                  
               
                     (45)
                  
                  
                     Προκειμένου να διασφαλιστεί η αποτελεσματικότητα του παρόντος κανονισμού, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ για την τροποποίηση του παραρτήματος του παρόντος κανονισμού όσον αφορά τους δείκτες, όπου χρειάζεται, και για τη συμπλήρωση του παρόντος κανονισμού με διατάξεις σχετικά με τη θέσπιση πλαισίου παρακολούθησης και αξιολόγησης. Είναι ιδιαίτερα σημαντικό να διενεργεί η Επιτροπή κατάλληλες διαβουλεύσεις κατά τις προπαρασκευαστικές εργασίες της, μεταξύ άλλων και σε επίπεδο εμπειρογνωμόνων, οι δε διαβουλεύσεις να διενεργούνται σύμφωνα με τις αρχές που προβλέπονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου (11). Ειδικότερα, για να εξασφαλιστεί ίση συμμετοχή στην προετοιμασία των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα ταυτόχρονα με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία των κατ’ εξουσιοδότηση πράξεων.
                  
               
                     (46)
                  
                  
                     Προκειμένου να διασφαλιστούν ενιαίες προϋποθέσεις για την εκτέλεση του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες για τη θέσπιση του προγράμματος εργασίας και για τη χορήγηση χρηματοδότησης σε επιλεγμένες δράσεις έρευνας και ανάπτυξης. Ειδικότερα, κατά την υλοποίηση των δράσεων έρευνας και ανάπτυξης, θα πρέπει να λαμβάνονται υπόψη οι ιδιαιτερότητες του τομέα της άμυνας, ιδίως η ευθύνη των κρατών μελών, των συνδεδεμένων χωρών ή και των δύο για τη διαδικασία προγραμματισμού και προμήθειας. Οι εν λόγω εκτελεστικές αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (12).
                  
               
                     (47)
                  
                  
                     Η Επιτροπή θα πρέπει να καταρτίσει κατάλογο με ανεξάρτητους εμπειρογνώμονες. Τα διαπιστευτήρια ασφάλειας των εν λόγω ανεξάρτητων εμπειρογνωμόνων θα πρέπει να επικυρώνονται από τα οικεία κράτη μέλη. Ο εν λόγω κατάλογος δεν θα πρέπει να δημοσιεύεται. Οι ανεξάρτητοι εμπειρογνώμονες θα πρέπει να επιλέγονται βάσει των δεξιοτήτων, της πείρας και των γνώσεών τους, ενόψει των καθηκόντων τους. Όσο είναι δυνατόν, κατά την επιλογή τους, η Επιτροπή θα πρέπει να μεριμνά για την ισορροπημένη σύνθεση στις ανεξάρτητες ομάδες εμπειρογνωμόνων και τις ομάδες αξιολόγησης όσον αφορά τις διάφορες δεξιότητες, την πείρα, τις γνώσεις, τη γεωγραφική ποικιλότητα και το φύλο, ανάλογα με τον τομέα δράσης. Θα πρέπει, επίσης, να επιδιώκονται η κατάλληλη εναλλαγή των ανεξάρτητων εμπειρογνωμόνων και η κατάλληλη ισορροπία ιδιωτικού-δημόσιου τομέα.
                  
               
                     (48)
                  
                  
                     Οι ανεξάρτητοι εμπειρογνώμονες δεν θα πρέπει να αξιολογούν, να συμβουλεύουν ή να παρέχουν βοήθεια για θέματα για τα οποία έχουν οποιαδήποτε σύγκρουση συμφερόντων, ιδίως όσον αφορά τη θέση τους κατά τον χρόνο της αξιολόγησης. Ειδικότερα, δεν θα πρέπει να βρίσκονται σε θέση από την οποία θα μπορούσαν να χρησιμοποιήσουν τις πληροφορίες που λαμβάνουν εις βάρος της κοινοπραξίας την οποία αξιολογούν.
                  
               
                     (49)
                  
                  
                     Μετά από αξιολόγηση των προτάσεων με τη βοήθεια ανεξαρτήτων εμπειρογνωμόνων, η Επιτροπή επιλέγει τις δράσεις που θα χρηματοδοτήσει το Ταμείο. Τα κράτη μέλη θα πρέπει να ενημερώνονται για τα αποτελέσματα της αξιολόγησης με την κατάταξη των επιλεγόμενων δράσεων και την πρόοδο των υποστηριζόμενων δράσεων.
                  
               
                     (50)
                  
                  
                     Όταν προτείνουν νέα αμυντικά προϊόντα ή τεχνολογίες ή την αναβάθμιση υφιστάμενων αμυντικών προϊόντων και τεχνολογιών, οι αιτούντες θα πρέπει να δεσμεύονται να τηρούν αρχές δεοντολογίας, όπως εκείνες που αφορούν την καλή διαβίωση των ανθρώπων και την προστασία του ανθρώπινου γονιδιώματος, οι οποίες αποτυπώνονται επίσης στο σχετικό ενωσιακό, εθνικό και διεθνές δίκαιο, συμπεριλαμβανομένων του Χάρτη των Θεμελιωδών Δικαιωμάτων της Ευρωπαϊκής Ένωσης και της Ευρωπαϊκής σύμβασης για την προάσπιση των Δικαιωμάτων του Ανθρώπου και των Θεμελιωδών Ελευθεριών και, κατά περίπτωση, των πρωτοκόλλων της. Η Επιτροπή θα πρέπει να ελέγχει τις προτάσεις συστηματικά, ώστε να εντοπίζονται εκείνες που εγείρουν σοβαρά ζητήματα δεοντολογίας. Όπου αρμόζει, αυτές οι προτάσεις θα πρέπει να υπόκεινται σε αξιολόγηση δεοντολογίας.
                  
               
                     (51)
                  
                  
                     Προκειμένου να προαχθεί μια ανοικτή εσωτερική αγορά, θα πρέπει να ενθαρρύνεται η συμμετοχή ΜΜΕ και εταιρειών μεσαίας κεφαλαιοποίησης με διασυνοριακή δραστηριότητα, ως μελών κοινοπραξίας, ως υπεργολάβων ή ως άλλων νομικών οντοτήτων στην αλυσίδα εφοδιασμού.
                  
               
                     (52)
                  
                  
                     Η Επιτροπή θα πρέπει να διατηρεί συνεχή διάλογο με τα κράτη μέλη και τη βιομηχανία προκειμένου να διασφαλισθεί η επιτυχία του Ταμείου. Θα πρέπει επίσης να συμμετέχει σχετικά το Ευρωπαϊκό Κοινοβούλιο, ως συννομοθέτης και βασικό ενδιαφερόμενο μέρος.
                  
               
                     (53)
                  
                  
                     Ο παρών κανονισμός καθορίζει δημοσιονομικό κονδύλιο για το Ταμείο το οποίο θα αποτελεί το ποσό προνομιακής αναφοράς, κατά την έννοια του σημείου 18 της Διοργανικής συμφωνίας της 16ης Δεκεμβρίου 2020 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση, καθώς και τους νέους ιδίους πόρους, συμπεριλαμβανομένου ενός οδικού χάρτη για την εισαγωγή νέων ιδίων πόρων (διοργανική συμφωνία της 16ης Δεκεμβρίου) (13), για το Ευρωπαϊκό Κοινοβούλιο και το Συμβούλιο κατά την ετήσια διαδικασία του προϋπολογισμού. Η Επιτροπή θα πρέπει να διασφαλίζει ότι οι διοικητικές διαδικασίες διατηρούνται όσο το δυνατόν πιο απλές και προκαλούν ένα ελάχιστο ποσό πρόσθετων δαπανών.
                  
               
                     (54)
                  
                  
                     Ο δημοσιονομικός κανονισμός εφαρμόζεται στο Ταμείο, εκτός αν ορίζεται άλλως. Ο δημοσιονομικός κανονισμός θεσπίζει κανόνες για την εκτέλεση του προϋπολογισμού της Ένωσης, μεταξύ των οποίων κανόνες για τις επιχορηγήσεις, τα βραβεία, τις προμήθειες, την έμμεση διαχείριση, τα χρηματοδοτικά μέσα, τις εγγυήσεις από τον προϋπολογισμό και τη χρηματοδοτική συνδρομή.
                  
               
                     (55)
                  
                  
                     Οι οριζόντιοι δημοσιονομικοί κανόνες που θεσπίζονται από το Ευρωπαϊκό Κοινοβούλιο και το Συμβούλιο βάσει του άρθρου 322 ΣΛΕΕ εφαρμόζονται στον παρόντα κανονισμό. Οι εν λόγω κανόνες ορίζονται στον δημοσιονομικό κανονισμό και καθορίζουν ιδίως τη διαδικασία κατάρτισης και εκτέλεσης του προϋπολογισμού μέσω επιχορηγήσεων, βραβείων, προμηθειών, έμμεσης εκτέλεσης, προβλέπουν δε ελέγχους της ευθύνης των οικονομικών φορέων. Οι κανόνες που θεσπίζονται βάσει του άρθρου 322 ΣΛΕΕ αφορούν επίσης ένα γενικό καθεστώς αιρεσιμότητος για την προστασία του προϋπολογισμού της Ένωσης.
                  
               
                     (56)
                  
                  
                     Σύμφωνα με τον δημοσιονομικό κανονισμό, τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (14) και τους κανονισμούς του Συμβουλίου (ΕΚ, Ευρατόμ) αριθ. 2988/95 (15), (Ευρατόμ, ΕΚ) αριθ. 2185/96 (16) και (ΕΕ) 2017/1939 (17), τα οικονομικά συμφέροντα της Ένωσης πρέπει να προστατεύονται μέσω αναλογικών μέτρων, συμπεριλαμβανομένων μέτρων σχετικά με την πρόληψη, τον εντοπισμό, τη διόρθωση και τη διερεύνηση παρατυπιών, μεταξύ των οποίων απάτες, την ανάκτηση των απολεσθέντων, αχρεωστήτως καταβληθέντων ή μη ορθώς χρησιμοποιηθέντων κονδυλίων και, όταν χρειάζεται, την επιβολή διοικητικών κυρώσεων. Ειδικότερα, σύμφωνα με τους κανονισμούς (Ευρατόμ, ΕΚ) αριθ. 2185/96 και (ΕΕ, Ευρατόμ) αριθ. 883/2013, η Ευρωπαϊκή Υπηρεσία Καταπολέμησης της Απάτης (OLAF) έχει την εξουσία να διενεργεί διοικητικές έρευνες, μεταξύ των οποίων και επιτόπιους ελέγχους και εξακριβώσεις, με στόχο να διαπιστωθεί αν υπήρξε απάτη, διαφθορά ή οποιαδήποτε άλλη παράνομη δραστηριότητα σε βάρος των οικονομικών συμφερόντων της Ένωσης.
                     Η Ευρωπαϊκή Εισαγγελία έχει την εξουσία, σύμφωνα με τον κανονισμό (ΕΕ) 2017/1939 να διερευνά και να διώκει αξιόποινες πράξεις που θίγουν τα οικονομικά συμφέροντα της Ένωσης κατά τα οριζόμενα στην οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου (18). Σύμφωνα με τον δημοσιονομικό κανονισμό, κάθε πρόσωπο ή οντότητα που είναι αποδέκτης κονδυλίων της Ένωσης υποχρεούται να συνεργάζεται πλήρως για την προστασία των οικονομικών συμφερόντων της Ένωσης, να παρέχει τα αναγκαία δικαιώματα και πρόσβαση στην Επιτροπή, στην OLAF, στο Ελεγκτικό Συνέδριο και, όσον αφορά τα κράτη μέλη που συμμετέχουν στην ενισχυμένη συνεργασία σύμφωνα με τον κανονισμό (ΕΕ) 2017/1939, στην Ευρωπαϊκή Εισαγγελία, και να διασφαλίζει ότι κάθε τρίτος που συμμετέχει στην εκτέλεση κονδυλίων της Ένωσης παρέχει ισοδύναμα δικαιώματα.
                  
               
                     (57)
                  
                  
                     Τρίτες χώρες που είναι μέλη του Ευρωπαϊκού Οικονομικού Χώρου (ΕΟΧ) μπορούν να συμμετέχουν σε ενωσιακά προγράμματα στο πλαίσιο της συνεργασίας που εγκαθιδρύεται από τη συμφωνία για τον ΕΟΧ (19), η οποία προβλέπει την υλοποίηση των προγραμμάτων με βάση απόφαση που λαμβάνεται βάσει της εν λόγω συμφωνίας. Στον παρόντα κανονισμό θα πρέπει να εισαχθεί ειδική διάταξη που θα υποχρεώνει τις εν λόγω τρίτες χώρες να παρέχουν στον αρμόδιο διατάκτη, στην OLAF και στο Ελεγκτικό Συνέδριο τα αναγκαία δικαιώματα και πρόσβαση, ώστε να ασκούν πλήρως τις αντίστοιχες αρμοδιότητές τους.
                  
               
                     (58)
                  
                  
                     Σύμφωνα με τα σημεία 22 και 23 της διοργανικής συμφωνίας της 13ης Απριλίου 2016 για τη βελτίωση του νομοθετικού έργου, το Ταμείο θα πρέπει να αξιολογείται με βάση πληροφορίες που θα συλλέγονται σύμφωνα με ειδικές απαιτήσεις παρακολούθησης, ενώ παράλληλα θα αποφεύγεται ο διοικητικός φόρτος, ιδίως για τα κράτη μέλη, και η υπερβολική ρύθμιση. Οι εν λόγω απαιτήσεις θα πρέπει αν χρειάζεται να περιλαμβάνουν μετρήσιμους δείκτες ως βάση για την αξιολόγηση των επιπτώσεων που θα έχει το Ταμείο στην πράξη. Η Επιτροπή θα πρέπει να προβεί σε ενδιάμεση αξιολόγηση το αργότερο τέσσερα έτη μετά την έναρξη της περιόδου υλοποίησης του Ταμείου, μεταξύ άλλων με σκοπό την υποβολή προτάσεων τροποποιήσεως του παρόντος κανονισμού. Η Επιτροπή θα πρέπει επίσης να διενεργήσει μία τελική αξιολόγηση κατά το τέλος της περιόδου υλοποίησης του Ταμείου, για να εξετάσει τις οικονομικές δραστηριότητες όσον αφορά τα αποτελέσματα της δημοσιονομικής εκτέλεσης και, στο μέτρο του εφικτού κατά τον εν λόγω χρόνο, τα αποτελέσματα και τον αντίκτυπό εκ της υλοποιήσεως του Ταμείου. Η έκθεση τελικής αξιολόγησης θα πρέπει επίσης να βοηθήσει στον προσδιορισμό των τομέων στους οποίους η Ένωση εξαρτάται από τρίτες χώρες για την ανάπτυξη αμυντικών προϊόντων και τεχνολογιών. Στην τελική έκθεση θα πρέπει επίσης να αναλύονται η διασυνοριακή συμμετοχή ΜΜΕ και εταιρειών μεσαίας κεφαλαιοποίησης σε υποστηριζόμενα από το Ταμείο σχέδια, καθώς και η συμμετοχή ΜΜΕ και εταιρειών μεσαίας κεφαλαιοποίησης στην παγκόσμια αλυσίδα αξίας, και η συνεισφορά του Ταμείου στην αντιμετώπιση των ελλείψεων του σχεδίου ανάπτυξης δυνατοτήτων, ενώ θα πρέπει επίσης να περιλαμβάνονται πληροφορίες σχετικά με τις χώρες προέλευσης των αποδεκτών, τον αριθμό των κρατών μελών και συνδεδεμένων χωρών που συμμετέχουν στις επιμέρους δράσεις και την κατανομή των παραγόμενων δικαιωμάτων διανοητικής ιδιοκτησίας (ΔΔΙ). Η Επιτροπή μπορεί επίσης να προτείνει τροποποιήσεις του παρόντος κανονισμού στην πορεία υλοποίησης του Ταμείου.
                  
               
                     (59)
                  
                  
                     Η Επιτροπή θα πρέπει να παρακολουθεί συστηματικά την υλοποίηση του Ταμείου και θα πρέπει να υποβάλλει στο Ευρωπαϊκό Κοινοβούλιο και στο Συμβούλιο ετήσια έκθεση προόδου, μεταξύ άλλων όσον αφορά τον τρόπο με τον οποίο τα συγκεκριμένα διδάγματα που αποκομίζονται από το EDIDP και την PADR λαμβάνονται υπόψη κατά την υλοποίηση του Ταμείου. Για τον σκοπό αυτό, η Επιτροπή θα πρέπει να θεσπίσει τις αναγκαίες ρυθμίσεις παρακολούθησης. Η έκθεση δεν θα πρέπει να περιέχει ευαίσθητες πληροφορίες.
                  
               
                     (60)
                  
                  
                     Λαμβάνοντας υπόψη τη σημασία της αντιμετώπισης της κλιματικής αλλαγής, σύμφωνα με τις δεσμεύσεις της Ένωσης για την εφαρμογή της συμφωνίας του Παρισιού η οποία συνήφθη βάσει της σύμβασης-πλαισίου των Ηνωμένων Εθνών για την κλιματική αλλαγή (20) και τους στόχους βιώσιμης ανάπτυξης των Ηνωμένων Εθνών, το Ταμείο θα συμβάλει στην ενσωμάτωση της κλιματικής δράσης στις πολιτικές της Ένωσης και στην επίτευξη του γενικού στόχου διάθεσης του 30 % των δαπανών του προϋπολογισμού της Ένωσης για τη στήριξη των κλιματικών στόχων. Σχετικές δράσεις θα προσδιοριστούν κατά τη διάρκεια της προετοιμασίας και της υλοποίησης του Ταμείου και θα επαναξιολογηθούν στο πλαίσιο της ενδιάμεσης αξιολόγησής του.
                  
               
                     (61)
                  
                  
                     Αποτυπώνοντας τη σημασία της αντιμετώπισης της δραματικής απώλειας της βιοποικιλότητας, ο παρών κανονισμός συμβάλει στην ενσωμάτωση της δράσης για τη βιοποικιλότητα στις πολιτικές της Ένωσης και στην επίτευξη της συνολικής φιλοδοξίας να διατεθεί το 7,5 % των ετήσιων δαπανών στο πλαίσιο του ΠΔΠ 2021-2027 σε στόχους για τη βιοποικιλότητα κατά το έτος 2024 και το 10 % των ετήσιων δαπανών στο πλαίσιο του ΠΔΠ σε στόχους για τη βιοποικιλότητα το 2026 και το 2027, λαμβάνοντας παράλληλα υπόψη τις υφιστάμενες αλληλεπικαλύψεις μεταξύ των στόχων για το κλίμα και των στόχων για τη βιοποικιλότητα σύμφωνα με τη διοργανική συμφωνία της 16ης Δεκεμβρίου 2020.
                  
               
                     (62)
                  
                  
                     Δεδομένου ότι το Ταμείο θα πρέπει να στηρίζει μόνο τις φάσεις της έρευνας και της ανάπτυξης αμυντικών προϊόντων και τεχνολογιών, η Ένωση δεν θα πρέπει, καταρχήν, να αποκτά την κυριότητα ή ΔΔΙ στα αμυντικά προϊόντα ή τις τεχνολογίες που προκύπτουν από τις χρηματοδοτούμενες δράσεις, εκτός αν η στήριξη της Ένωσης παρέχεται μέσω δημόσιων προμηθειών. Ωστόσο, όσον αφορά τις δράσεις έρευνας, τα ενδιαφερόμενα κράτη μέλη και συνδεδεμένες χώρες θα πρέπει να έχουν τη δυνατότητα να χρησιμοποιούν τα αποτελέσματα των χρηματοδοτούμενων δράσεων προκειμένου να συμμετέχουν σε επακόλουθες συνεργατικές δράσεις ανάπτυξης.
                  
               
                     (63)
                  
                  
                     Η στήριξη της Ένωσης δεν θα πρέπει να επηρεάζει τη μεταφορά προϊόντων συνδεόμενων με τον τομέα της άμυνας εντός της Ένωσης, σύμφωνα με την οδηγία 2009/43/ΕΚ, ή την εξαγωγή προϊόντων, εξοπλισμού ή τεχνολογιών. Οι εξαγωγές στρατιωτικού εξοπλισμού και στρατιωτικών τεχνολογιών από τα κράτη μέλη ρυθμίζονται από την κοινή θέση 2008/944/ΚΕΠΠΑ του Συμβουλίου (21).
                  
               
                     (64)
                  
                  
                     Η χρήση ευαίσθητων βασικών πληροφοριών, συμπεριλαμβανομένων δεδομένων, τεχνογνωσίας ή πληροφοριών, οι οποίες προκύπτουν πριν ή ανεξάρτητα από τη λειτουργία του Ταμείου, ή η πρόσβαση μη εξουσιοδοτημένων προσώπων στους καρπούς των υποστηριζόμενων από το Ταμείο δράσεων θα μπορούσε να θίξει τα συμφέροντα της Ένωσης ή ενός ή περισσοτέρων κρατών μελών της. Ο χειρισμός ευαίσθητων πληροφοριών θα πρέπει, κατά συνέπεια, να διέπεται από τη σχετική ενωσιακή και εθνική νομοθεσία.
                  
               
                     (65)
                  
                  
                     Προκειμένου να διασφαλίζεται το απαιτούμενο επίπεδο ασφάλειας των διαβαθμισμένων πληροφοριών, θα πρέπει να τηρούνται οι ελάχιστες προδιαγραφές βιομηχανικής ασφάλειας κατά την υπογραφή διαβαθμισμένων συμφωνιών χρηματοδότησης. Για τον σκοπό αυτό, και σύμφωνα με την απόφαση (ΕΕ, Ευρατόμ) 2015/444 της Επιτροπής (22), η Επιτροπή κοινοποιεί τις εντολές ασφάλειας του προγράμματος, συμπεριλαμβανομένου του οδηγού διαβάθμισης ασφάλειας, προς καθοδήγηση των ανεξάρτητων εμπειρογνωμόνων που ορίζονται από τα κράτη μέλη.
                  
               
                     (66)
                  
                  
                     Δεδομένου ότι οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη, μπορούν όμως να επιτευχθούν καλύτερα σε ενωσιακό επίπεδο, η Ένωση δύναται να θεσπίζει μέτρα σύμφωνα με την αρχή της επικουρικότητας που ορίζεται στο άρθρο 5 ΣΕΕ. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη των στόχων αυτών.
                  
               
                     (67)
                  
                  
                     Η Επιτροπή θα πρέπει να διαχειρίζεται το Ταμείο λαμβάνοντας δεόντως υπόψη τις απαιτήσεις εμπιστευτικότητας και ασφάλειας, ιδίως όσον αφορά τις ευαίσθητες πληροφορίες, συμπεριλαμβανομένων των διαβαθμισμένων πληροφοριών.
                  
               
                     (68)
                  
                  
                     Για να διασφαλιστεί η συνέχεια όσον αφορά την παροχή στήριξης στον σχετικό τομέα πολιτικής και να καταστεί δυνατή η υλοποίηση από την αρχή του πολυετούς δημοσιονομικού πλαισίου 2021-2027, είναι αναγκαίο να προβλεφθεί η εφαρμογή του παρόντος κανονισμού αναδρομικώς από την 1η Ιανουαρίου 2021 και να τεθεί σε ισχύ επειγόντως.
                  
               
                     (69)
                  
                  
                     Συνεπώς, ο κανονισμός (ΕΕ) 2018/1092 θα πρέπει να καταργηθεί,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΤΙΤΛΟΣ I
         
            ΚΟΙΝΕΣ ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΣΤΗΝ ΕΡΕΥΝΑ ΚΑΙ ΤΗΝ ΑΝΑΠΤΥΞΗ
         
         
            Άρθρο 1
            Αντικείμενο
            Με τον παρόντα κανονισμό συστήνεται το Ευρωπαϊκό Ταμείο Άμυνας (το «Ταμείο»), όπως ορίζεται στο άρθρο 1 παράγραφος 2 στοιχείο γ) του κανονισμού (ΕΕ) 2021/695 για την περίοδο από της 1η Ιανουαρίου 2021 έως την 31η Δεκεμβρίου 2027. Η διάρκεια του Ταμείου ευθυγραμμίζεται με τη διάρκεια του ΠΔΠ 2021-2027.
            Ο παρών κανονισμός καθορίζει τους στόχους του Ταμείου, τον προϋπολογισμό του για την περίοδο από 1ης Ιανουαρίου 2021 έως 31 Δεκεμβρίου 2027, τις μορφές ενωσιακής χρηματοδότησης και τους κανόνες για την εν λόγω χρηματοδότηση.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «νομική οντότητα»: νομικό πρόσωπο που έχει συσταθεί και αναγνωρίζεται ως τέτοιο βάσει του ενωσιακού, του εθνικού ή του διεθνούς δικαίου και το οποίο διαθέτει νομική προσωπικότητα και μπορεί να αποκτά δικαιώματα και υποχρεώσεις για ίδιο λογαριασμό, ή οντότητα χωρίς νομική προσωπικότητα σύμφωνα με το άρθρο 197 παράγραφος 2 στοιχείο γ) του δημοσιονομικού κανονισμού·
                     
                  
                        2)
                     
                     
                        «αιτών»: νομική οντότητα που υποβάλλει αίτηση για στήριξη από το Ταμείο έπειτα από πρόσκληση υποβολής προτάσεων ή σύμφωνα με το άρθρο 195 πρώτη παράγραφος στοιχείο ε) του δημοσιονομικού κανονισμού·
                     
                  
                        3)
                     
                     
                        «αποδέκτης»: νομική οντότητα με την οποία έχει υπογραφεί συμφωνία χρηματοδότησης ή στην οποία έχει κοινοποιηθεί απόφαση χρηματοδότησης·
                     
                  
                        4)
                     
                     
                        «κοινοπραξία»: συνεργατική ομάδα αιτούντων ή αποδεκτών που διέπεται από συμφωνία και έχει συσταθεί με στόχο την υλοποίηση δράσης στο πλαίσιο του Ταμείου·
                     
                  
                        5)
                     
                     
                        «συντονιστής»: νομική οντότητα που είναι μέλος κοινοπραξίας και έχει οριστεί από όλα τα μέλη της κοινοπραξίας ως κύριο σημείο επαφής της κοινοπραξίας με την Επιτροπή·
                     
                  
                        6)
                     
                     
                        «έλεγχος»: η δυνατότητα άσκησης αποφασιστικής επιρροής σε νομική οντότητα, άμεσα ή έμμεσα, μέσω μίας ή περισσότερων ενδιάμεσων νομικών οντοτήτων·
                     
                  
                        7)
                     
                     
                        «δομή εκτελεστικής διαχείρισης»: όργανο νομικής οντότητας, το οποίο έχει ορισθεί σύμφωνα με την εθνική νομοθεσία και, εφόσον απαιτείται, αναφέρεται στον διευθύνοντα σύμβουλο, το οποίο διαμορφώνει τη στρατηγική, τους στόχους και τη γενική διεύθυνση της νομικής οντότητας και επιβλέπει και παρακολουθεί τη λήψη διαχειριστικών αποφάσεων·
                     
                  
                        8)
                     
                     
                        «πρωτότυπο συστήματος»: μοντέλο προϊόντος ή τεχνολογίας που μπορεί να επιδείξει τις επιδόσεις σε επιχειρησιακό περιβάλλον·
                     
                  
                        9)
                     
                     
                        «έγκριση»: το σύνολο της διαδικασίας κατά την οποία καταδεικνύεται ότι ο σχεδιασμός ενός αμυντικού προϊόντος, υλικού ή άυλου στοιχείου ή τεχνολογίας πληροί τις καθορισμένες απαιτήσεις, μέσω της παροχής αντικειμενικών αποδείξεων ότι πληρούνται οι ιδιαίτερες απαιτήσεις σχεδιασμού·
                     
                  
                        10)
                     
                     
                        «πιστοποίηση»: η διαδικασία διά της οποίας μια εθνική αρχή πιστοποιεί ότι το αμυντικό προϊόν, υλικό ή άυλο στοιχείο ή τεχνολογία τηρεί τους εφαρμοστέους κανονισμούς·
                     
                  
                        11)
                     
                     
                        «δράση έρευνας»: δράση συνισταμένη κυρίως σε δραστηριότητες έρευνας, ιδίως εφαρμοσμένης έρευνας και, κατά περίπτωση, θεμελιώδους έρευνας, με σκοπό την απόκτηση νέων γνώσεων και επικεντρωμένη αποκλειστικά σε αμυντικές εφαρμογές·
                     
                  
                        12)
                     
                     
                        «δράση ανάπτυξης»: κάθε δράση που αποτελείται από προσανατολισμένες στην άμυνα δραστηριότητες πρωτίστως στη φάση της ανάπτυξης, και αφορά νέα αμυντικά προϊόντα ή τεχνολογίες ή την αναβάθμιση υφισταμένων, εξαιρουμένης της παραγωγής ή της χρήσης όπλων·
                     
                  
                        13)
                     
                     
                        «ανατρεπτική τεχνολογία για την άμυνα»: τεχνολογία, αναβαθμισμένη ή εντελώς νέα, που επιφέρει ριζική μεταβολή η οποία οδηγεί σε αλλαγή παραδείγματος στην έννοια και τη διεξαγωγή των αμυντικών υποθέσεων, μεταξύ άλλων, αντικαθιστώντας τις υφιστάμενες αμυντικές τεχνολογίες ή καθιστώντας τες παρωχημένες·
                     
                  
                        14)
                     
                     
                        «μικρές και μεσαίες επιχειρήσεις» ή «ΜΜΕ»: μικρές ή μεσαίες επιχειρήσεις όπως ορίζεται στο άρθρο 2 του παραρτήματος στη σύσταση 2003/361/ΕΚ της Επιτροπής (23)·
                     
                  
                        15)
                     
                     
                        «εταιρεία μεσαίας κεφαλαιοποίησης»: επιχείρηση που δεν αποτελεί ΜΜΕ και απασχολεί έως 3 000 άτομα, με τον αριθμό αυτόν να υπολογίζεται σύμφωνα με τα άρθρα 3 έως 6 του παραρτήματος της σύστασης 2003/361/ΕΚ·
                     
                  
                        16)
                     
                     
                        «συνδυαστικές πράξεις»: δράσεις που στηρίζονται από τον προϋπολογισμό της Ένωσης, μεταξύ άλλων στο πλαίσιο συνδυαστικών μηχανισμών σύμφωνα με το άρθρο 2 σημείο 6) του δημοσιονομικού κανονισμού, οι οποίες συνδυάζουν μη επιστρεπτέες μορφές στήριξης ή χρηματοδοτικά μέσα από τον προϋπολογισμό της Ένωσης με επιστρεπτέες μορφές στήριξης από ιδρύματα αναπτυξιακής ή άλλης δημόσιας χρηματοδότησης καθώς και από εμπορικά χρηματοδοτικά ιδρύματα και επενδυτές·
                     
                  
                        17)
                     
                     
                        «προεμπορικές προμήθειες»: προμήθειες υπηρεσιών έρευνας και ανάπτυξης που περιλαμβάνουν καταμερισμό κινδύνων-οφελών υπό όρους αγοράς και ανταγωνιστική ανάπτυξη κατά φάσεις, όταν υφίσταται σαφής διαχωρισμός μεταξύ παρεχόμενων υπηρεσιών έρευνας και ανάπτυξης και διάθεσης εμπορικών ποσοτήτων τελικών προϊόντων·
                     
                  
                        18)
                     
                     
                        «διαχειριστής έργου»: αναθέτουσα αρχή εγκατεστημένη σε κράτος μέλος ή σε συνδεδεμένη χώρα, διορισμένη από κράτος μέλος ή συνδεδεμένη χώρα ή ομάδα κρατών μελών ή συνδεδεμένων χωρών, για τη διαχείριση πολυεθνικών εξοπλιστικών σχεδίων σε μόνιμη ή σε ad-hoc βάση·
                     
                  
                        19)
                     
                     
                        «αποτελέσματα»: κάθε υλική ή άυλη εκροή ορισμένης δράσης, για παράδειγμα δεδομένα, τεχνογνωσία ή πληροφορίες, ανεξαρτήτως μορφής ή φύσης και είτε μπορεί να προστατευτεί είτε όχι, καθώς και κάθε συνδεδεμένο με αυτήν δικαίωμα, συμπεριλαμβανομένων των ΔΔΙ·
                     
                  
                        20)
                     
                     
                        «νέες πληροφορίες»: δεδομένα, τεχνογνωσία ή πληροφορίες που παράγονται κατά τη λειτουργία του Ταμείου, ανεξαρτήτως της μορφής ή της φύσης τους·
                     
                  
                        21)
                     
                     
                        «διαβαθμισμένες πληροφορίες»: κάθε πληροφορία ή υλικό των οποίων η άνευ αδείας κοινολόγηση μπορεί να βλάψει ποικιλοτρόπως τα συμφέροντα της Ένωσης ή ενός ή περισσοτέρων κρατών μελών, και η οποία φέρει σήμανση διαβάθμισης ΕΕ ή αντίστοιχη σήμανση διαβάθμισης, όπως θεσπίστηκε στη συμφωνία μεταξύ των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, σχετικά με την προστασία διαβαθμισμένων πληροφοριών οι οποίες ανταλλάσσονται προς το συμφέρον της Ευρωπαϊκής Ένωσης (24)·
                     
                  
                        22)
                     
                     
                        «ευαίσθητες πληροφορίες»: πληροφορίες και δεδομένα, συμπεριλαμβανομένων διαβαθμισμένων πληροφοριών, που πρέπει να προστατεύονται από μη εξουσιοδοτημένη πρόσβαση ή κοινολόγηση λόγω υποχρεώσεων που καθορίζονται από το ενωσιακό ή εθνικό δίκαιο, ή για την προστασία της ιδιωτικότητας ή της ασφάλειας φυσικού ή νομικού προσώπου
                     
                  
                        23)
                     
                     
                        «ειδική έκθεση»: συγκεκριμένο πόρισμα δράσης έρευνας στο οποίο συνοψίζονται τα αποτελέσματα της δράσης και παρέχονται εκτενείς πληροφορίες σχετικά με τις βασικές αρχές, τους στόχους, τις εκβάσεις, τις βασικές ιδιότητες, τις πραγματοποιηθείσες δοκιμές, τα δυνητικά οφέλη, τις δυνητικές αμυντικές εφαρμογές και την αναμενόμενη πορεία αξιοποίησης της έρευνας προς την κατεύθυνση της ανάπτυξης, συμπεριλαμβανομένων πληροφοριών σχετικά με την κυριότητα των ΔΔΙ, χωρίς ωστόσο να απαιτείται η συμπερίληψη πληροφοριών σχετικά με τα ΔΔΙ·
                     
                  
                        24)
                     
                     
                        «οντότητα μη συνδεδεμένης τρίτης χώρας»: νομική οντότητα η οποία είναι εγκατεστημένη σε μη συνδεδεμένη τρίτη χώρα ή, εάν είναι εγκατεστημένη στην Ένωση ή σε συνδεδεμένη τρίτη χώρα, οι δομές εκτελεστικής διαχείρισης της οποίας βρίσκονται σε μη συνδεδεμένη τρίτη χώρα.
                     
                  
         
            Άρθρο 3
            Στόχοι
            
               1.   Γενικός στόχος του Ταμείου είναι η ενίσχυση της ανταγωνιστικότητας, της αποδοτικότητας και της ικανότητας καινοτομίας της ευρωπαϊκής τεχνολογικής και βιομηχανικής βάσης στον τομέα της άμυνας (ΕΒΤΒΑ) σε ολόκληρη την Ένωση, η οποία συμβάλλει στη στρατηγική αυτονομία της Ένωσης και στην ελευθερία δράσης της, μέσω της στήριξης συνεργατικών δράσεων και διασυνοριακής συνεργασίας μεταξύ νομικών οντοτήτων σε ολόκληρη την Ένωση, ιδίως ΜΜΕ και εταιρειών μεσαίας κεφαλαιοποίησης, καθώς και μέσω της ενίσχυσης και της βελτίωσης της ευελιξίας της αλυσίδας εφοδιασμού και της αλυσίδας αξίας στον τομέα της άμυνας, της διεύρυνσης της διασυνοριακής συνεργασίας μεταξύ νομικών οντοτήτων και της καλύτερης αξιοποίησης του βιομηχανικού δυναμικού καινοτομίας, έρευνας και τεχνολογικής ανάπτυξης, σε κάθε στάδιο του βιομηχανικού κύκλου ζωής των αμυντικών προϊόντων και τεχνολογιών.
            
            
               2.   Το Ταμείο έχει τους ακόλουθους ειδικούς στόχους:
               
                           α)
                        
                        
                           να στηρίξει τη συνεργατική έρευνα που θα μπορούσε να ενισχύσει σημαντικά τις επιδόσεις των μελλοντικών δυνατοτήτων σε ολόκληρη την Ένωση, με σκοπό, αφενός, τη μεγιστοποίηση της καινοτομίας και την εισαγωγή νέων αμυντικών προϊόντων και τεχνολογιών, συμπεριλαμβανομένων των ανατρεπτικών τεχνολογιών για την άμυνα, και αφετέρου, τη βέλτιστη χρήση των δαπανών έρευνας στον τομέα της άμυνας στην Ένωση·
                        
                     
                           β)
                        
                        
                           να στηρίξει τη συνεργατική ανάπτυξη αμυντικών προϊόντων και τεχνολογιών, συμβάλλοντας στην αύξηση της αποδοτικότητας των αμυντικών δαπανών εντός της Ένωσης, στην επίτευξη μεγαλύτερων οικονομιών κλίμακας, στη μείωση του κινδύνου περιττών αλληλεπικαλύψεων και, συνεπώς, στην προώθηση της υιοθέτησης ευρωπαϊκών αμυντικών προϊόντων και τεχνολογιών από την αγορά και στη μείωση του κατακερματισμού των αμυντικών προϊόντων και τεχνολογιών ανά την Ένωση, επιτυγχάνοντας, εντέλει αύξηση της τυποποίησης των αμυντικών συστημάτων και μεγαλύτερη διαλειτουργικότητα μεταξύ των δυνατοτήτων των κρατών μελών.
                        
                     Η συνεργασία αυτή συνάδει με τις προτεραιότητες όσον αφορά τις αμυντικές δυνατότητες που συμφώνησαν από κοινού τα κράτη μέλη στο πλαίσιο της Κοινής Εξωτερικής Πολιτικής και Πολιτικής Ασφάλειας (ΚΕΠΠΑ) και ιδίως στο πλαίσιο του σχεδίου ανάπτυξης δυνατοτήτων.
               Εν προκειμένω, μπορούν επίσης να ληφθούν υπόψη, εφόσον κρίνεται σκόπιμο, οι περιφερειακές και διεθνείς προτεραιότητες, όταν εξυπηρετούν τα συμφέροντα ασφάλειας και άμυνας της Ένωσης, όπως ορίζονται στο πλαίσιο της ΚΕΠΠΑ και εφόσον αποφεύγονται οι περιττές αλληλεπικαλύψεις και δεν αποκλείουν τη δυνατότητα συμμετοχής κανενός κράτους μέλους ή συνδεδεμένης χώρας.
            
         
         
            Άρθρο 4
            Προϋπολογισμός
            
               1.   Σύμφωνα με το άρθρο 12 παράγραφος 1 του κανονισμού (ΕΕ) 2021/695, το χρηματοδοτικό κονδύλιο για την υλοποίηση του Ταμείου για την περίοδο από την 1η Ιανουαρίου 2021 έως την 31η Δεκεμβρίου 2027 ανέρχεται σε 7 953 000 000 EUR σε τρέχουσες τιμές.
            
            
               2.   Η κατανομή του ποσού της παραγράφου 1 είναι η εξής:
               
                           α)
                        
                        
                           2 651 000 000 EUR για δράσεις έρευνας·
                        
                     
                           β)
                        
                        
                           5 302 000 000 EUR για δράσεις ανάπτυξης.
                        
                     Για την αντιμετώπιση απρόβλεπτων καταστάσεων ή νέων εξελίξεων και αναγκών, η Επιτροπή μπορεί να αναδιανέμει το κονδύλιο για δράσεις έρευνας ή ανάπτυξης που ορίζεται στην παράγραφο 2, μέχρι το 20 %.
            
            
               3.   Το ποσό της παραγράφου 1 μπορεί επίσης να χρησιμοποιείται για τεχνική και διοικητική συνδρομή για την υλοποίηση του Ταμείου, όπως δραστηριότητες προετοιμασίας, παρακολούθησης, ελέγχου, λογιστικού ελέγχου και αξιολόγησης, συμπεριλαμβανομένων του σχεδιασμού, της εγκατάστασης, της λειτουργίας και της συντήρησης των εταιρικών συστημάτων τεχνολογίας πληροφοριών.
            
            
               4.   Ποσοστό τουλάχιστον 4 % και έως 8 % του χρηματοδοτικού κονδυλίου που αναφέρεται στην παράγραφο 1 διατίθεται σε προσκλήσεις υποβολής προτάσεων ή χορήγηση χρηματοδότησης για τη στήριξη ανατρεπτικών τεχνολογιών για την άμυνα.
            
         
         
            Άρθρο 5
            Συνδεδεμένες χώρες
            Η συμμετοχή στο Ταμείο είναι ανοικτή στα μέλη της Ευρωπαϊκής Ζώνης Ελεύθερων Συναλλαγών (ΕΖΕΣ) τα οποία είναι μέλη του Ευρωπαϊκού Οικονομικού Χώρου (ΕΟΧ), σύμφωνα με τις προϋποθέσεις που καθορίζονται στη συμφωνία για τον ΕΟΧ (συνδεδεμένες χώρες).
         
         
            Άρθρο 6
            Στήριξη ανατρεπτικών τεχνολογιών για την άμυνα
            
               1.   Η Επιτροπή χορηγεί. μέσω εκτελεστικών πράξεων, χρηματοδότηση μετά από ανοικτές και δημόσιες διαβουλεύσεις για ανατρεπτικές τεχνολογίες για την άμυνα στους τομείς παρέμβασης που καθορίζονται στα προγράμματα εργασίας του άρθρου 24. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 34 παράγραφος 2.
            
            
               2.   Τα προγράμματα εργασίας καθορίζουν τις πλέον κατάλληλες μορφές χρηματοδότησης των ανωτέρω τεχνολογιών.
            
         
         
            Άρθρο 7
            Δεοντολογία
            
               1.   Οι δράσεις που υλοποιούνται στο πλαίσιο του Ταμείου τηρούν το σχετικό ενωσιακό, εθνικό και διεθνές δίκαιο, συμπεριλαμβανομένου του Χάρτη των Θεμελιωδών Δικαιωμάτων της Ευρωπαϊκής Ένωσης. Επιπλέον, οι εν λόγω δράσεις συνάδουν με τις αρχές δεοντολογίας που εκφράζονται επίσης στο σχετικό ενωσιακό, εθνικό και διεθνές δίκαιο.
            
            
               2.   Πριν από την υπογραφή συμφωνίας χρηματοδότησης, οι προτάσεις ελέγχονται από την Επιτροπή βάσει αυτοαξιολόγησης δεοντολογίας που πραγματοποιείται από την κοινοπραξία, προκειμένου να εντοπίζονται όσες εγείρουν σοβαρά ζητήματα δεοντολογίας, μεταξύ άλλων όσον αφορά τους όρους υλοποίησης των δράσεων. Κατά περίπτωση, αυτές οι προτάσεις υπόκεινται σε αξιολόγηση δεοντολογίας.
               Οι έλεγχοι δεοντολογίας και οι διαδικασίες αξιολόγησης διενεργούνται από την Επιτροπή, με τη στήριξη ανεξάρτητων εμπειρογνωμόνων διοριζομένων κατά το άρθρο 26. Οι εν λόγω ανεξάρτητοι εμπειρογνώμονες έχουν διαφορετικό υπόβαθρο, και ειδικότερα αναγνωρισμένη εμπειρογνωσία σε θέματα δεοντολογίας στον τομέα της άμυνας, και είναι υπήκοοι όσο το δυνατόν περισσοτέρων κρατών μελών.
               Οι όροι υλοποίησης των δεοντολογικώς ευαίσθητων δράσεων καθορίζονται στη συμφωνία χρηματοδότησης.
               Η Επιτροπή διασφαλίζει ότι οι διαδικασίες δεοντολογίας είναι κατά το δυνατόν διαφανείς και τις περιλαμβάνει στην ενδιάμεση έκθεση αξιολόγησής της, σύμφωνα με το άρθρο 29.
            
            
               3.   Οι νομικές οντότητες που συμμετέχουν στη δράση λαμβάνουν κάθε σχετική έγκριση, ή άλλο υποχρεωτικό έγγραφο που απαιτείται από τις εθνικές ή τοπικές επιτροπές δεοντολογίας και άλλους φορείς όπως αρχές προστασίας δεδομένων, πριν από την έναρξη των σχετικών δραστηριοτήτων. Οι εν λόγω εγκρίσεις και άλλα έγγραφα φυλάσσονται σε αρχείο και υποβάλλονται στην Επιτροπή κατόπιν αιτήματος.
            
            
               4.   Οι προτάσεις που δεν θεωρούνται δεοντολογικά αποδεκτές απορρίπτονται.
            
         
         
            Άρθρο 8
            Υλοποίηση και μορφές χρηματοδότησης από την Ένωση
            
               1.   Το Ταμείο υλοποιείται υπό άμεση διαχείριση σύμφωνα με τον δημοσιονομικό κανονισμό.
            
            
               2.   Κατά παρέκκλιση από την παράγραφο 1 του παρόντος άρθρου, συγκεκριμένες δράσεις μπορούν, σε δικαιολογημένες περιπτώσεις, να υλοποιούνται υπό έμμεση διαχείριση από φορείς του άρθρου 62 παράγραφος 1 στοιχείο γ) του δημοσιονομικού κανονισμού. Αυτό δεν περιλαμβάνει τη διαδικασία επιλογής και χορήγησης του άρθρου 11 του παρόντος κανονισμού.
            
            
               3.   Το Ταμείο μπορεί να παρέχει χρηματοδότηση σύμφωνα με τον δημοσιονομικό κανονισμό, μέσω επιχορηγήσεων, βραβείων και προμηθειών, και, ανάλογα με τη δράση, μέσω χρηματοδοτικών μέσων στο πλαίσιο συνδυαστικών πράξεων.
            
            
               4.   Οι συνδυαστικές πράξεις υλοποιούνται σύμφωνα με τον τίτλο X του δημοσιονομικού κανονισμού και τον κανονισμό (ΕΕ) 2021/523.
            
            
               5.   Τα χρηματοδοτικά μέσα απευθύνονται αυστηρά προς τους αποδέκτες και μόνο.
            
         
         
            Άρθρο 9
            Επιλέξιμες νομικές οντότητες
            
               1.   Οι αποδέκτες και οι υπεργολάβοι που συμμετέχουν σε δράση είναι εγκατεστημένοι στην Ένωση ή σε συνδεδεμένη χώρα.
            
            
               2.   Οι υποδομές, οι εγκαταστάσεις, τα περιουσιακά στοιχεία και οι πόροι των αποδεκτών και των υπεργολάβων με συμμετοχή σε δράση που χρησιμοποιούνται για τους σκοπούς δράσης υποστηριζόμενης από το Ταμείο πρέπει να βρίσκονται στο έδαφος κράτους μέλους ή συνδεδεμένης χώρας καθ’ όλη τη διάρκεια της δράσης, οι δε δομές εκτελεστικής διαχείρισής τους πρέπει να είναι εγκατεστημένες στην Ένωση ή σε συνδεδεμένη χώρα.
            
            
               3.   Για τους σκοπούς δράσης υποστηριζόμενης από το Ταμείο, οι αποδέκτες και οι υπεργολάβοι που συμμετέχουν σε δράση δεν υπόκεινται σε έλεγχο από μη συνδεδεμένη τρίτη χώρα ή οντότητα αυτής.
            
            
               4.   Κατά παρέκκλιση από την παράγραφο 3, νομική οντότητα που είναι εγκατεστημένη στην Ένωση ή σε συνδεδεμένη χώρα και ελέγχεται από μη συνδεδεμένη τρίτη χώρα ή οντότητα αυτής είναι επιλέξιμη ως αποδέκτης ή υπεργολάβος με συμμετοχή σε δράση μόνον εφόσον διατίθενται στην Επιτροπή εγγυήσεις που έχουν εγκριθεί από το κράτος μέλος ή τη συνδεδεμένη τρίτη χώρα όπου είναι εγκατεστημένη σύμφωνα με τις εθνικές της διαδικασίες. Οι εγγυήσεις μπορούν να αναφέρονται στη δομή εκτελεστικής διαχείρισης της νομικής οντότητας που είναι εγκατεστημένη στην Ένωση ή σε συνδεδεμένη χώρα. Εφόσον θεωρηθεί κατάλληλο από το κράτος μέλος ή τη συνδεδεμένη χώρα όπου είναι εγκατεστημένη η νομική οντότητα, οι εγγυήσεις μπορούν επίσης να αναφέρονται σε ειδικά κυβερνητικά δικαιώματα όσον αφορά τον έλεγχο της νομικής οντότητας.
               Οι εγγυήσεις εξασφαλίζουν ότι η συμμετοχή σε δράση μιας τέτοιας νομικής οντότητας δεν θα αντιβαίνει στα συμφέροντα ασφάλειας και άμυνας της Ένωσης και των κρατών μελών της, όπως αυτά ορίζονται στο πλαίσιο της ΚΕΠΠΑ, σύμφωνα με τον Τίτλο V ΣΕΕ, ή στους στόχους του άρθρου 3 του παρόντος κανονισμού. Οι εγγυήσεις είναι επίσης σύμφωνες με τα άρθρα 20 και 23 του παρόντος κανονισμού. Οι εγγυήσεις τεκμηριώνουν συγκεκριμένα ότι, για τους σκοπούς της δράσης, έχουν θεσπιστεί μέτρα που διασφαλίζουν ότι:
               
                           α)
                        
                        
                           ο έλεγχος επί της νομικής οντότητας δεν ασκείται με τρόπο που εμποδίζει ή περιορίζει την ικανότητά της να εκτελέσει αποτελεσματικά τη δράση, που επιβάλλει περιορισμούς όσον αφορά τις υποδομές της, τις εγκαταστάσεις της, τα περιουσιακά της στοιχεία, τους πόρους της, τη διανοητική της ιδιοκτησία ή την τεχνογνωσία της που απαιτούνται για τους σκοπούς της δράσης, ή που υπονομεύει τις δυνατότητες και τα πρότυπά της τα οποία είναι απαραίτητα για την εκτέλεση της δράσης·
                        
                     
                           β)
                        
                        
                           αποτρέπεται η πρόσβαση μη συνδεδεμένης τρίτης χώρας ή οντότητας μη συνδεδεμένης τρίτης χώρας σε ευαίσθητες πληροφορίες που αφορούν τη δράση και οι υπάλληλοι ή άλλα πρόσωπα που συμμετέχουν στη δράση διαθέτουν εθνική εξουσιοδότηση ασφάλειας από κράτος μέλος ή από συνδεδεμένη χώρα, κατά περίπτωση·
                        
                     
                           γ)
                        
                        
                           τα δικαιώματα διανοητικής ιδιοκτησίας που απορρέουν από τη δράση και τα αποτελέσματα αυτής παραμένουν στην κυριότητα του αποδέκτη κατά τη διάρκεια και μετά την ολοκλήρωση της δράσης, δεν υπόκεινται σε έλεγχο ή περιορισμό από μη συνδεδεμένη τρίτη χώρα ή οντότητα αυτής και δεν εξάγονται εκτός της Ένωσης ή εκτός των συνδεδεμένων χωρών, ούτε παρέχεται πρόσβαση σε αυτά εκτός της Ένωσης ή των συνδεδεμένων χωρών, χωρίς την έγκριση του κράτους μέλους ή της συνδεδεμένης χώρας όπου είναι εγκατεστημένη η νομική οντότητα και σύμφωνα με τους στόχους του άρθρου 3.
                        
                     Εφόσον θεωρηθεί κατάλληλο από το κράτος μέλος ή τη συνδεδεμένη χώρα όπου είναι εγκατεστημένη η νομική οντότητα, μπορούν να παρέχονται πρόσθετες εγγυήσεις.
               Η Επιτροπή ενημερώνει την επιτροπή του άρθρου 34 σχετικά με οποιαδήποτε νομική οντότητα θεωρηθεί επιλέξιμη σύμφωνα με την παρούσα παράγραφο.
            
            
               5.   Όταν δεν υπάρχουν ανταγωνιστικά υποκατάστατα άμεσα διαθέσιμα στην Ένωση ή σε συνδεδεμένη χώρα, οι αποδέκτες και οι υπεργολάβοι που συμμετέχουν σε δράση μπορούν να χρησιμοποιούν τα περιουσιακά στοιχεία, τις υποδομές, τις εγκαταστάσεις και τους πόρους τους που βρίσκονται ή διατηρούνται εκτός του εδάφους των κρατών μελών της Ένωσης ή των συνδεδεμένων χωρών, εφόσον η χρήση αυτή δεν αντιβαίνει στα συμφέροντα ασφάλειας και άμυνας της Ένωσης και των κρατών μελών της, συνάδει με τους στόχους του άρθρου 3 και τηρεί τα άρθρα 20 και 23.
               Οι δαπάνες που σχετίζονται με τις εν λόγω δραστηριότητες δεν είναι επιλέξιμες για στήριξη από το Ταμείο.
            
            
               6.   Κατά την εκτέλεση επιλέξιμης δράσης, οι αποδέκτες και οι υπεργολάβοι που συμμετέχουν στη δράση μπορούν επίσης να συνεργάζονται με νομικές οντότητες εγκατεστημένες εκτός του εδάφους των κρατών μελών ή συνδεδεμένων χωρών ή που ελέγχονται από μη συνδεδεμένη τρίτη χώρα ή από οντότητα αυτής, μεταξύ άλλων, χρησιμοποιώντας τα περιουσιακά στοιχεία, τις υποδομές, τις εγκαταστάσεις και τους πόρους αυτών των νομικών οντοτήτων, εφόσον αυτό δεν αντιβαίνει στα συμφέροντα ασφάλειας και άμυνας της Ένωσης και των κρατών μελών της. Η συνεργασία αυτή συνάδει με τους στόχους που ορίζονται στο άρθρο 3 και συμμορφώνεται με τα άρθρα 20 και 23.
               Δεν επιτρέπεται η χωρίς άδεια πρόσβαση μη συνδεδεμένης τρίτης χώρας ή άλλης οντότητας μη συνδεδεμένης τρίτης χώρας σε διαβαθμισμένες πληροφορίες σχετικά με την εκτέλεση της δράσης και αποφεύγονται οι πιθανές αρνητικές επιπτώσεις στην ασφάλεια της προμήθειας εισροών απαραίτητων για τη δράση.
               Οι δαπάνες που σχετίζονται με τις εν λόγω δραστηριότητες δεν είναι επιλέξιμες για στήριξη από το Ταμείο.
            
            
               7.   Οι αιτούντες υποβάλλουν όλες τις συναφείς πληροφορίες που απαιτούνται για την αξιολόγηση των κριτηρίων επιλεξιμότητας. Αν, κατά τη διάρκεια της εκτέλεσης μιας δράσης, γίνει μια αλλαγή η οποία θα μπορούσε να θέσει υπό αμφισβήτηση την εκπλήρωση των κριτηρίων επιλεξιμότητας, η σχετική νομική οντότητα ενημερώνει την Επιτροπή, η οποία αξιολογεί κατά πόσον εξακολουθούν να πληρούνται τα εν λόγω κριτήρια επιλεξιμότητας και εξετάζει τον ενδεχόμενο αντίκτυπο της αλλαγής επί της χρηματοδότησης της δράσης.
            
            
               8.   Για τους σκοπούς του παρόντος άρθρου, ως υπεργολάβοι που συμμετέχουν σε δράση νοούνται οι υπεργολάβοι με άμεση συμβατική σχέση με αποδέκτη, άλλοι υπεργολάβοι στους οποίους έχει κατανεμηθεί τουλάχιστον το 10 % των συνολικών επιλέξιμων δαπανών της δράσης και υπεργολάβοι οι οποίοι ενδέχεται να χρειαστούν πρόσβαση σε διαβαθμισμένες πληροφορίες προκειμένου να εκτελέσουν τη δράση. Οι υπεργολάβοι που συμμετέχουν σε δράση δεν είναι μέλη της κοινοπραξίας.
            
         
         
            Άρθρο 10
            Επιλέξιμες δράσεις
            
               1.   Επιλέξιμες για χρηματοδότηση είναι μόνον οι δράσεις οι οποίες υλοποιούν τους στόχους που ορίζονται στο άρθρο 3.
            
            
               2.   Το Ταμείο υποστηρίζει δράσεις που καλύπτουν τόσο νέα αμυντικά προϊόντα και τεχνολογίες όσο και την αναβάθμιση υφιστάμενων αμυντικών προϊόντων και τεχνολογιών, εφόσον η χρήση προϋπαρχουσών πληροφοριών που απαιτούνται για την εκτέλεση της δράσης αναβάθμισης δεν υπόκειται σε περιορισμό από μη συνδεδεμένη τρίτη χώρα ή οντότητα μη συνδεδεμένης τρίτης χώρας, άμεσα ή έμμεσα μέσω μίας ή περισσότερων ενδιάμεσων νομικών οντοτήτων, κατά τρόπο ώστε να μην είναι δυνατή η εκτέλεση της δράσης.
            
            
               3.   Μια επιλέξιμη δράση αφορά μία ή περισσότερες από τις ακόλουθες δραστηριότητες:
               
                           α)
                        
                        
                           δραστηριότητες που αποσκοπούν στη δημιουργία, τη στήριξη και τη βελτίωση γνώσεων, προϊόντων και τεχνολογιών, συμπεριλαμβανομένων ανατρεπτικών τεχνολογιών για την άμυνα, που μπορούν να προσφέρουν σημαντικά αποτελέσματα στον τομέα της άμυνας·
                        
                     
                           β)
                        
                        
                           δραστηριότητες που αποσκοπούν στην αύξηση της διαλειτουργικότητας και της ανθεκτικότητας, συμπεριλαμβανομένης της ασφαλούς παραγωγής και ανταλλαγής δεδομένων, την εκμάθηση κρίσιμων αμυντικών τεχνολογιών, την ενίσχυση της ασφάλειας του εφοδιασμού ή την απόκτηση της δυνατότητας αποτελεσματικής αξιοποίησης των αποτελεσμάτων για αμυντικά προϊόντα και τεχνολογίες·
                        
                     
                           γ)
                        
                        
                           μελέτες, όπως μελέτες σκοπιμότητας για να διερευνηθεί κατά πόσον είναι εφικτές νέες ή αναθεωρημένες τεχνολογίες, προϊόντα, διεργασίες, υπηρεσίες και λύσεις·
                        
                     
                           δ)
                        
                        
                           τον σχεδιασμό ενός αμυντικού προϊόντος, υλικού ή άυλου στοιχείου ή τεχνολογίας, και τον προσδιορισμό των τεχνικών προδιαγραφών σύμφωνα με τις οποίες έχει αναπτυχθεί ο σχεδιασμός αυτός, συμπεριλαμβανομένης τυχόν εκτέλεσης τμηματικών δοκιμών για τη μείωση των κινδύνων σε βιομηχανικό ή αντιπροσωπευτικό περιβάλλον·
                        
                     
                           ε)
                        
                        
                           την ανάπτυξη πρωτοτύπου για ένα αμυντικό προϊόν, υλικό ή άυλο στοιχείο ή τεχνολογία·
                        
                     
                           στ)
                        
                        
                           την εκτέλεση δοκιμών για αμυντικό προϊόν, υλικό ή άυλο στοιχείο ή τεχνολογία·
                        
                     
                           ζ)
                        
                        
                           την έγκριση αμυντικού προϊόντος, υλικού ή άυλου στοιχείου ή τεχνολογίας·
                        
                     
                           η)
                        
                        
                           την πιστοποίηση αμυντικού προϊόντος, υλικού ή άυλου στοιχείου ή τεχνολογίας·
                        
                     
                           θ)
                        
                        
                           την ανάπτυξη τεχνολογιών ή υλικών που αυξάνουν την αποδοτικότητα σε ολόκληρο τον κύκλο ζωής αμυντικών προϊόντων και τεχνολογιών.
                        
                     
            
               4.   Η δράση πραγματοποιείται από νομικές οντότητες που συνεργάζονται στο πλαίσιο κοινοπραξίας τουλάχιστον τριών επιλέξιμων νομικών οντοτήτων που είναι εγκατεστημένες σε τουλάχιστον τρία διαφορετικά κράτη μέλη ή συνδεδεμένες χώρες. Τουλάχιστον τρεις από τις εν λόγω επιλέξιμες νομικές οντότητες που είναι εγκατεστημένες σε τουλάχιστον δύο διαφορετικά κράτη μέλη ή συνδεδεμένες χώρες δεν τελούν, καθ’ όλη την περίοδο της υλοποίησης της δράσης, υπό τον άμεσο ή έμμεσο έλεγχο της ίδιας νομικής οντότητας και δεν αλληλοελέγχονται,
            
            
               5.   Η παράγραφος 4 δεν εφαρμόζεται σε δράσεις που αφορούν ανατρεπτικές τεχνολογίες για την άμυνα ή δράσεις που αναφέρονται στην παράγραφο 3 στοιχείο γ).
            
            
               6.   Δράσεις για την ανάπτυξη προϊόντων και τεχνολογιών των οποίων η χρήση, η ανάπτυξη ή η παραγωγή απαγορεύεται από το εφαρμοστέο διεθνές δίκαιο δεν είναι επιλέξιμες προς στήριξη από το Ταμείο.
               Επιπλέον, δράσεις για την ανάπτυξη φονικών αυτόνομων οπλικών συστημάτων χωρίς τη δυνατότητα ουσιώδους ανθρώπινου ελέγχου επί των αποφάσεων επιλογής και εμπλοκής κατά τη διενέργεια επιθέσεων κατά ανθρώπων δεν είναι επιλέξιμες για στήριξη από το Ταμείο, με την επιφύλαξη της δυνατότητας χρηματοδότησης δράσεων για την ανάπτυξη συστημάτων έγκαιρης προειδοποίησης και αντίμετρων για αμυντικούς σκοπούς.
            
         
         
            Άρθρο 11
            Διαδικασία επιλογής και χορήγησης
            
               1.   Η χρηματοδότηση της Ένωσης χορηγείται έπειτα από προσκλήσεις υποβολής ανταγωνιστικών προτάσεων που προκηρύσσονται σύμφωνα με τον δημοσιονομικό κανονισμό.
               Σε ορισμένες δεόντως αιτιολογημένες και εξαιρετικές περιστάσεις, η ενωσιακή χρηματοδότηση μπορεί επίσης να χορηγείται χωρίς πρόσκληση για υποβολή προτάσεων σύμφωνα με το άρθρο 195 πρώτη παράγραφος στοιχείο ε) του δημοσιονομικού κανονισμού.
            
            
               2.   Η Επιτροπή, μέσω εκτελεστικών πράξεων, χορηγεί τη χρηματοδότηση της παραγράφου 1 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 34 παράγραφος 2.
            
         
         
            Άρθρο 12
            Κριτήρια χορήγησης
            Κάθε πρόταση αξιολογείται με βάση τα ακόλουθα κριτήρια:
            
                        α)
                     
                     
                        τη συνεισφορά της στην αριστεία ή δυνατότητα ανατρεπτικής προόδου στον αμυντικό τομέα, ιδίως όταν αποδεικνύεται ότι τα αναμενόμενα αποτελέσματα της προτεινόμενης δράσης παρουσιάζουν σημαντικά πλεονεκτήματα σε σύγκριση με τα υφιστάμενα αμυντικά προϊόντα ή τεχνολογίες·
                     
                  
                        β)
                     
                     
                        τη συνεισφορά της στην καινοτομία και την τεχνολογική ανάπτυξη της ευρωπαϊκής αμυντικής βιομηχανίας, ιδίως όταν αποδεικνύεται ότι η προτεινόμενη δράση περιλαμβάνει πρωτοποριακές ή νέες έννοιες και προσεγγίσεις, νέες ελπιδοφόρες μελλοντικές τεχνολογικές βελτιώσεις ή την εφαρμογή τεχνολογιών ή εννοιών που δεν εφαρμόζονταν έως τότε στον τομέα της άμυνας, αποφεύγοντας παράλληλα τις περιττές αλληλεπικαλύψεις·
                     
                  
                        γ)
                     
                     
                        τη συμβολή της στην ανταγωνιστικότητα της ευρωπαϊκής αμυντικής βιομηχανίας, όταν αποδεικνύεται ότι η προτεινόμενη δράση επιφέρει αποδεδειγμένα θετική ισορροπία μεταξύ της αποδοτικότητας και της αποτελεσματικότητας του κόστους, δημιουργώντας έτσι νέες ευκαιρίες στην αγορά σε ολόκληρη την Ένωση και πέραν αυτής και επιταχύνοντας την ανάπτυξη των εταιρειών σε ολόκληρη την Ένωση·
                     
                  
                        δ)
                     
                     
                        τη συμβολή της στην αυτονομία της ΕΒΤΒΑ, μεταξύ άλλων μέσω της αύξησης της μη εξάρτησης από πηγές εκτός Ένωσης και της ενίσχυσης της ασφάλειας του εφοδιασμού, καθώς και στα συμφέροντα ασφάλειας και άμυνας της Ένωσης σύμφωνα με τις προτεραιότητες που αναφέρονται στο άρθρο 3
                     
                  
                        ε)
                     
                     
                        τη συνεισφορά της στη δημιουργία νέων διασυνοριακών συνεργασιών μεταξύ νομικών οντοτήτων που είναι εγκατεστημένες σε κράτη μέλη ή σε συνδεδεμένες χώρες, ιδίως ΜΜΕ και εταιρείες μεσαίας κεφαλαιοποίησης με σημαντική συμμετοχή στη δράση, ως αποδέκτες, υπεργολάβοι ή ως άλλες νομικές οντότητες στην αλυσίδα εφοδιασμού και οι οποίες είναι εγκατεστημένες σε κράτη μέλη ή συνδεδεμένες χώρες πλην εκείνων στις οποίες είναι εγκατεστημένες οι συνεργαζόμενες νομικές οντότητες της κοινοπραξίας που δεν είναι ΜΜΕ ή εταιρείες μεσαίας κεφαλαιοποίησης·
                     
                  
                        στ)
                     
                     
                        την ποιότητα και αποδοτικότητα της υλοποίησης της δράσης.
                     
                  
         
            Άρθρο 13
            Ποσοστά συγχρηματοδότησης
            
               1.   Το Ταμείο χρηματοδοτεί έως και το 100 % των επιλέξιμων δαπανών δραστηριότητας που αναφέρεται στο άρθρο 10 παράγραφος 3 του παρόντος κανονισμού με την επιφύλαξη του άρθρου 190 του δημοσιονομικού κανονισμού.
            
            
               2.   Κατά παρέκκλιση από την παράγραφο 1 του παρόντος άρθρου:
               
                           α)
                        
                        
                           για τις δραστηριότητες που αναφέρονται στο άρθρο 10 παράγραφος 3 στοιχείο ε), η στήριξη από το Ταμείο δεν υπερβαίνει το 20 % των επιλέξιμων δαπανών·
                        
                     
                           β)
                        
                        
                           για τις δραστηριότητες που αναφέρονται στο άρθρο 10 παράγραφος 3 στοιχεία στ), ζ) και η), η στήριξη από το Ταμείο δεν υπερβαίνει το 80 % των επιλέξιμων δαπανών.
                        
                     
            
               3.   Το ποσοστό χρηματοδότησης των δράσεων ανάπτυξης αυξάνεται στις ακόλουθες περιπτώσεις:
               
                           α)
                        
                        
                           μια δράση που αναπτύσσεται ως σχέδιο στο πλαίσιο της PESCO που έχει θεσπιστεί με την απόφαση (ΚΕΠΠΑ) 2017/2315 του Συμβουλίου (25), μπορεί να λάβει ποσοστό χρηματοδότησης αυξημένο κατά 10 επιπλέον ποσοστιαίες μονάδες·
                        
                     
                           β)
                        
                        
                           μια δραστηριότητα μπορεί να λάβει αυξημένο ποσοστό χρηματοδότησης, όπως αναφέρεται στο παρόν στοιχείο, όταν τουλάχιστον το 10 % των συνολικών επιλέξιμων δαπανών της δραστηριότητας κατανέμεται σε ΜΜΕ εγκατεστημένες σε κράτη μέλη ή σε συνδεδεμένες χώρες που συμμετέχουν στη δραστηριότητα ως αποδέκτες, υπεργολάβοι ή άλλες νομικές οντότητες στην αλυσίδα εφοδιασμού.
                           Το ποσοστό χρηματοδότησης μπορεί να αυξηθεί κατά αριθμό εκατοστιαίων μονάδων ισοδύναμο με το ποσοστό των συνολικών επιλέξιμων δαπανών της δραστηριότητας που κατανέμεται σε ΜΜΕ εγκατεστημένες σε κράτη μέλη ή σε συνδεδεμένες χώρες στις οποίες είναι εγκατεστημένοι οι αποδέκτες που δεν είναι ΜΜΕ και οι οποίες συμμετέχουν στη δραστηριότητα ως αποδέκτες, υπεργολάβοι ή άλλες νομικές οντότητες στην αλυσίδα εφοδιασμού, έως 5 ποσοστιαίες μονάδες επιπλέον.
                           Το ποσοστό χρηματοδότησης μπορεί να αυξηθεί κατά αριθμό εκατοστιαίων μονάδων ισοδύναμο με το διπλάσιο του ποσοστού των συνολικών επιλέξιμων δαπανών της δραστηριότητας που κατανέμεται σε ΜΜΕ εγκατεστημένες σε κράτη μέλη ή σε συνδεδεμένες χώρες πλην εκείνων στις οποίες είναι εγκατεστημένοι οι αποδέκτες που δεν είναι ΜΜΕ και οι οποίες συμμετέχουν στη δραστηριότητα ως αποδέκτες, υπεργολάβοι ή ως άλλες νομικές οντότητες στην αλυσίδα εφοδιασμού.
                        
                     
                           γ)
                        
                        
                           μια δραστηριότητα μπορεί να λάβει ποσοστό χρηματοδότησης αυξημένο κατά 10 επιπλέον εκατοστιαίες μονάδες όταν το 15 % τουλάχιστον των συνολικών επιλέξιμων δαπανών της δραστηριότητας κατανέμεται σε εταιρείες μεσαίας κεφαλαιοποίησης εγκατεστημένες στα κράτη μέλη ή σε συνδεδεμένες χώρες.
                        
                     Η συνολική αύξηση του ποσοστού χρηματοδότησης μιας δραστηριότητας δεν υπερβαίνει τις 35 ποσοστιαίες μονάδες κατόπιν εφαρμογής των στοιχείων α), β) και γ),
               Η στήριξη από το Ταμείο, συμπεριλαμβανομένων των αυξημένων ποσοστών χρηματοδότησης, δεν καλύπτει πάνω από το 100 % των επιλέξιμων δαπανών της δράσης.
            
         
         
            Άρθρο 14
            Χρηματοδοτική ικανότητα
            
               1.   Παρά το άρθρο 198 παράγραφος 5 του δημοσιονομικού κανονισμού, μόνο η χρηματοδοτική ικανότητα του συντονιστή επαληθεύεται και μόνον όταν το ποσό της χρηματοδότησης που ζητείται από την Ένωση είναι τουλάχιστον 500 000 EUR.
               Ωστόσο, όπου υπάρχουν εύλογες αμφιβολίες για τη χρηματοδοτική ικανότητα ενός από τους αιτούντες ή του συντονιστή, η Επιτροπή επαληθεύει επίσης τη χρηματοδοτική ικανότητα όλων των αιτούντων και του συντονιστή ακόμα και όταν η ζητούμενη χρηματοδότηση από την Ένωση είναι κάτω των 500 000 EUR.
            
            
               2.   Η χρηματοδοτική ικανότητα δεν επαληθεύεται για νομικές οντότητες τη βιωσιμότητα των οποίων εγγυώνται οι αρμόδιες αρχές των κρατών μελών.
            
            
               3.   Εάν η χρηματοδοτική ικανότητα του συντονιστή είναι διαρθρωτικά εγγυημένη από άλλη νομική οντότητα, τότε επαληθεύεται η χρηματοδοτική ικανότητα της εν λόγω άλλης νομικής οντότητας.
            
         
         
            Άρθρο 15
            Έμμεσες δαπάνες
            
               1.   Κατά παρέκκλιση από το άρθρο 181 παράγραφος 6 του δημοσιονομικού κανονισμού, οι έμμεσες επιλέξιμες δαπάνες προσδιορίζονται με την εφαρμογή κατ’ αποκοπή συντελεστή 25 % επί του συνόλου των άμεσων επιλέξιμων δαπανών της δραστηριότητας, εξαιρουμένων των άμεσων επιλέξιμων δαπανών για υπεργολαβίες και στήριξη για τρίτους καθώς και κάθε μοναδιαίας δαπάνης ή κατ’ αποκοπή ποσού που περιλαμβάνει έμμεσες δαπάνες.
            
            
               2.   Εναλλακτικώς, οι έμμεσες επιλέξιμες δαπάνες μπορούν να προσδιορίζονται σύμφωνα με τις συνήθεις πρακτικές κοστολόγησης του αποδέκτη με βάση τις πραγματικές έμμεσες δαπάνες, εφόσον οι εν λόγω πρακτικές είναι αποδεκτές από τις εθνικές αρχές για παρόμοιες δραστηριότητες στον τομέα της άμυνας, σύμφωνα με το άρθρο 185 του δημοσιονομικού κανονισμού, και έχουν κοινοποιηθεί στην Επιτροπή από τον αποδέκτη.
            
         
         
            Άρθρο 16
            Χρήση συνεισφοράς που δεν συνδέεται με δαπάνες ή ενιαίου εφάπαξ ποσού
            Όταν η ενωσιακή επιχορήγηση συγχρηματοδοτεί λιγότερο από το 50 % των συνολικών δαπανών της δράσης, η Επιτροπή μπορεί να χρησιμοποιεί:
            
                        α)
                     
                     
                        συνεισφορά που δεν σχετίζεται με τις δαπάνες κατά τα αναφερόμενα στο άρθρο 180 παράγραφος 3 του δημοσιονομικού κανονισμού η οποία βασίζεται στην επίτευξη αποτελεσμάτων που υπολογίζονται ως προς τα ορόσημα που έχουν οριστεί εκ των προτέρων ή μέσω δεικτών επιδόσεων· ή
                     
                  
                        β)
                     
                     
                        ενιαίο κατ’ αποκοπή ποσό κατά τα αναφερόμενα στο άρθρο 182 του δημοσιονομικού κανονισμού το οποίο βασίζεται στον προσωρινό προϋπολογισμό της δράσης που έχει ήδη εγκριθεί από τις εθνικές αρχές των συγχρηματοδοτούντων κρατών μελών και συνδεδεμένων χωρών.
                     
                  Στο κατ’ αποκοπή ποσό του στοιχείου β) του πρώτου εδαφίου περιλαμβάνονται και οι έμμεσες δαπάνες.
         
         
            Άρθρο 17
            Προεμπορικές προμήθειες
            
               1.   Η Ένωση μπορεί να υποστηρίζει προεμπορικές προμήθειες χορηγώντας επιχορήγηση σε αναθέτουσες αρχές ή αναθέτοντες φορείς όπως ορίζονται στις οδηγίες 2014/24/ΕΕ (26) και 2014/25/ΕΕ του Ευρωπαϊκού Κοινοβουλίου και του Συμβουλίου (27) που αναθέτουν από κοινού συμβάσεις υπηρεσιών έρευνας και ανάπτυξης στον τομέα της άμυνας ή συντονίζουν τις διαδικασίες προμηθειών τους.
            
            
               2.   Οι διαδικασίες προμήθειας της παραγράφου 1:
               
                           α)
                        
                        
                           συμμορφώνονται με τον παρόντα κανονισμό·
                        
                     
                           β)
                        
                        
                           μπορούν να επιτρέπουν την ανάθεση περισσότερων της μίας συμβάσεων στο πλαίσιο της ίδιας διαδικασίας («πολυπορισμός»)·
                        
                     
                           γ)
                        
                        
                           προβλέπουν την ανάθεση των συμβάσεων στην/στις πλέον οικονομικά συμφέρουσα/-ες προσφορά/-ές, αποφεύγοντας συγκρούσεις συμφερόντων.
                        
                     
         
         
            Άρθρο 18
            Κεφάλαιο εγγύησης
            Οι συνεισφορές σε μηχανισμό αλληλασφάλισης μπορούν να καλύπτουν τον κίνδυνο που συνδέεται με την ανάκτηση των χρηματικών ποσών που οφείλονται από αποδέκτες και θεωρούνται επαρκής εγγύηση βάσει του δημοσιονομικού κανονισμού. Εφαρμόζονται οι διατάξεις του άρθρου 37 του κανονισμού(ΕΕ) 2021/695.
         
         
            Άρθρο 19
            Κριτήρια επιλεξιμότητας για προμήθειες και βραβεία
            
               1.   Τα άρθρα 9 και 10 εφαρμόζονται, τηρουμένων των αναλογιών, στα βραβεία.
            
            
               2.   Κατά παρέκκλιση από το άρθρο 176 του δημοσιονομικού κανονισμού, το άρθρο 9 του παρόντος κανονισμού καθώς και το άρθρο 10 του παρόντος κανονισμού εφαρμόζονται, τηρουμένων των αναλογιών, για την προμήθεια των μελετών που αναφέρονται στο άρθρο 10 παράγραφος 3 στοιχείο γ) του παρόντος κανονισμού.
            
         
         ΤΙΤΛΟΣ II
         
            ΕΙΔΙΚΕΣ ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΣΤΙΣ ΔΡΑΣΕΙΣ ΕΡΕΥΝΑΣ
         
         
            Άρθρο 20
            Κυριότητα των αποτελεσμάτων των δράσεων έρευνας
            
               1.   Τα αποτελέσματα των δράσεων έρευνας που υποστηρίζει το Ταμείο ανήκουν στους αποδέκτες που τα έχουν παραγάγει. Στην περίπτωση που νομικές οντότητες παράγουν από κοινού αποτελέσματα και δεν είναι δυνατόν να προσδιοριστούν οι επιμέρους συνεισφορές τους ή είναι αδύνατον να διαχωριστούν αυτά τα κοινά αποτελέσματα, οι νομικές οντότητες έχουν συγκυριότητα επί των αποτελεσμάτων. Οι συγκύριοι συνάπτουν συμφωνία όσον αφορά την κατανομή των μεριδίων τους και τους όρους άσκησης της συγκυριότητάς τους σύμφωνα με τις υποχρεώσεις τους στο πλαίσιο της συμφωνίας επιχορήγησης.
            
            
               2.   Κατά παρέκκλιση από την παράγραφο 1, όπου η στήριξη της Ένωσης παρέχεται υπό τη μορφή δημόσιων συμβάσεων, τα αποτελέσματα δράσεων έρευνας που υποστηρίζονται από το Ταμείο περιέρχονται στην κυριότητα της Ένωσης. Τα κράτη μέλη και οι συνδεδεμένες χώρες έχουν δικαιώματα πρόσβασης στα αποτελέσματα, δωρεάν, κατόπιν γραπτού αιτήματος.
            
            
               3.   Τα αποτελέσματα των δράσεων έρευνας που υποστηρίζονται από το Ταμείο δεν υπόκεινται σε κανέναν έλεγχο ή περιορισμό από μη συνδεδεμένη τρίτη χώρα ή από οντότητα μη συνδεδεμένης τρίτης χώρας, άμεσα ή έμμεσα, μέσω μίας ή περισσότερων ενδιάμεσων νομικών οντοτήτων, συμπεριλαμβανομένης της περίπτωσης μεταφοράς τεχνολογίας.
            
            
               4.   Όσον αφορά τα αποτελέσματα που παράγουν οι αποδέκτες μέσω δράσεων έρευνας υποστηριζόμενων από το Ταμείο και με την επιφύλαξη της παραγράφου 9 του παρόντος άρθρου, η Επιτροπή ενημερώνεται εκ των προτέρων σχετικά με οποιαδήποτε μεταβίβαση κυριότητας ή χορήγηση αποκλειστικής άδειας σε μη συνδεδεμένη τρίτη χώρα ή σε οντότητα μη συνδεδεμένης τρίτης χώρας. Όπου η μεταβίβαση κυριότητας ή η παραχώρηση αποκλειστικής αδείας αντιβαίνει στα συμφέροντα ασφάλειας και άμυνας της Ένωσης και των κρατών μελών της ή στους στόχους του άρθρου 3, η χρηματοδότηση που χορηγήθηκε στο πλαίσιο του Ταμείου επιστρέφεται.
            
            
               5.   Οι εθνικές αρχές των κρατών μελών και των συνδεδεμένων χωρών έχουν δικαιώματα πρόσβασης στις ειδικές εκθέσεις. Τα εν λόγω δικαιώματα πρόσβασης παραχωρούνται ατελώς και μεταβιβάζονται από την Επιτροπή στα κράτη μέλη και τις συνδεδεμένες χώρες, αφού διασφαλιστεί από την Επιτροπή η δέουσα εμπιστευτικότητα.
            
            
               6.   Οι εθνικές αρχές των κρατών μελών και των συνδεδεμένων χωρών χρησιμοποιούν την ειδική έκθεση αποκλειστικά για σκοπούς σχετικούς με τη χρήση από τις ένοπλες δυνάμεις ή τις δυνάμεις ασφάλειας ή τις υπηρεσίες πληροφοριών τους ή για λογαριασμό τους, μεταξύ άλλων στο πλαίσιο των προγραμμάτων συνεργασίας τους. Η εν λόγω χρήση περιλαμβάνει τη μελέτη, την αξιολόγηση, την εκτίμηση, την έρευνα, τον σχεδιασμό και την αποδοχή και πιστοποίηση προϊόντων, τη λειτουργία, την κατάρτιση και τη διάθεση, καθώς και την αξιολόγηση και τη σύνταξη τεχνικών απαιτήσεων για τις δημόσιες συμβάσεις.
            
            
               7.   Οι αποδέκτες παρέχουν δωρεάν δικαιώματα πρόσβασης στα αποτελέσματα δράσεων έρευνας που υποστηρίζονται από το Ταμείο, στα θεσμικά και λοιπά όργανα και τους οργανισμούς της Ένωσης, για τον δεόντως αιτιολογημένο σκοπό της ανάπτυξης, εφαρμογής και παρακολούθησης των υφιστάμενων πολιτικών ή προγραμμάτων της Ένωσης στους τομείς αρμοδιότητάς της. Τα εν λόγω δικαιώματα πρόσβασης περιορίζονται σε μη εμπορική και μη ανταγωνιστική χρήση.
            
            
               8.   Στις συμφωνίες χρηματοδότησης και στις συμβάσεις για προεμπορικές προμήθειες προβλέπονται ειδικές διατάξεις όσον αφορά την κυριότητα, τα δικαιώματα πρόσβασης και τις άδειες, με σκοπό την εξασφάλιση της μέγιστης αφομοίωσης των αποτελεσμάτων και την αποφυγή κάθε αθέμιτου πλεονεκτήματος. Οι αναθέτουσες αρχές έχουν τουλάχιστον δικαιώματα δωρεάν πρόσβασης στα αποτελέσματα για ίδια χρήση και έχουν επίσης το δικαίωμα να παραχωρούν, ή να απαιτούν από τους αποδέκτες να παραχωρήσουν, μη αποκλειστικές άδειες σε τρίτους με σκοπό την εκμετάλλευση των αποτελεσμάτων υπό θεμιτές και εύλογες προϋποθέσεις, χωρίς δικαίωμα περαιτέρω χορήγησης άδειας. Όλα τα κράτη μέλη και οι συνδεδεμένες χώρες έχουν δωρεάν πρόσβαση στην ειδική έκθεση. Σε περίπτωση που κάποιος ανάδοχος δεν εκμεταλλευτεί εμπορικά τα αποτελέσματα μέσα σε δεδομένο χρονικό διάστημα μετά την προεμπορική προμήθεια όπως ορίζεται στη σύμβαση, μεταβιβάζει στις αναθέτουσες αρχές κάθε δικαίωμά του κυριότητας επί των αποτελεσμάτων.
            
            
               9.   Ο παρών κανονισμός δεν θίγει την εξαγωγή προϊόντων, εξοπλισμού ή τεχνολογιών που ενσωματώνουν αποτελέσματα δράσεων έρευνας οι οποίες υποστηρίζονται από το Ταμείο, και δεν θίγει τη διακριτική ευχέρεια των κρατών μελών όσον αφορά την πολιτική εξαγωγών τους για προϊόντα που συνδέονται με τον τομέα της άμυνας.
            
            
               10.   Όταν δύο ή περισσότερα κράτη μέλη ή συνδεδεμένες χώρες, πολυμερώς ή στο πλαίσιο της Ένωσης, έχουν από κοινού συνάψει μία ή περισσότερες συμβάσεις με έναν ή περισσότερους αποδέκτες για να αναπτύξουν περαιτέρω από κοινού αποτελέσματα δράσεων έρευνας υποστηριζόμενων από το Ταμείο, έχουν δικαίωμα πρόσβασης στα εν λόγω αποτελέσματα εφόσον ανήκουν σε αυτούς τους αποδέκτες και είναι αναγκαία για την εκτέλεση της σύμβασης ή των συμβάσεων. Τα εν λόγω δικαιώματα πρόσβασης χορηγούνται δωρεάν και υπό συγκεκριμένες προϋποθέσεις με σκοπό να εξασφαλιστεί ότι χρησιμοποιούνται μόνο για τους σκοπούς της σύμβασης ή των συμβάσεων και ότι τηρείται η δέουσα εμπιστευτικότητα.
            
         
         ΤΙΤΛΟΣ III
         
            ΕΙΔΙΚΕΣ ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΣΤΙΣ ΔΡΑΣΕΙΣ ΑΝΑΠΤΥΞΗΣ
         
         
            Άρθρο 21
            Πρόσθετα κριτήρια επιλεξιμότητας για δράσεις ανάπτυξης
            
               1.   Η κοινοπραξία αποδεικνύει ότι οι δαπάνες δράσης οι οποίες δεν καλύπτονται από τη στήριξη της Ένωσης θα καλύπτονται από άλλα μέσα χρηματοδότησης, όπως από τις συνεισφορές των κρατών μελών ή των συνδεδεμένων χωρών ή τη συγχρηματοδότηση από νομικές οντότητες.
            
            
               2.   Οι δραστηριότητες που αναφέρονται στο άρθρο 10 παράγραφος 3 στοιχείο δ) βασίζονται σε εναρμονισμένες απαιτήσεις αμυντικών δυνατοτήτων που συμφωνούν από κοινού τουλάχιστον δύο κράτη μέλη ή συνδεδεμένες χώρες.
            
            
               3.   Όσον αφορά τις δραστηριότητες που αναφέρονται στο άρθρο 10 παράγραφος 3 στοιχεία ε) έως η), η κοινοπραξία αποδεικνύει με έγγραφα που έχουν εκδοθεί από τις εθνικές αρχές ότι:
               
                           α)
                        
                        
                           τουλάχιστον δύο κράτη μέλη ή συνδεδεμένες χώρες προτίθενται να προμηθευτούν το τελικό προϊόν ή να χρησιμοποιήσουν την τεχνολογία με συντονισμένο τρόπο, μεταξύ άλλων μέσω προμηθειών από κοινού κατά περίπτωση·
                        
                     
                           β)
                        
                        
                           οι δραστηριότητες βασίζονται σε κοινές τεχνικές προδιαγραφές οι οποίες συμφωνούνται από κοινού από τα κράτη μέλη ή τις συνδεδεμένες χώρες που πρόκειται να συγχρηματοδοτήσουν τη δράση ή που προτίθενται να προμηθευτούν από κοινού το τελικό προϊόν ή να χρησιμοποιήσουν από κοινού την τεχνολογία.
                        
                     
         
         
            Άρθρο 22
            Πρόσθετα κριτήρια χορήγησης για δράσεις ανάπτυξης
            Το πρόγραμμα εργασίας, εκτός από τα κριτήρια χορήγησης του άρθρου 12, λαμβάνει επίσης υπόψη τα εξής:
            
                        α)
                     
                     
                        τη συμβολή στην αύξηση της αποδοτικότητας καθ’ όλη τη διάρκεια του κύκλου ζωής των αμυντικών προϊόντων και τεχνολογιών, συμπεριλαμβανομένων της σχέσης κόστους-αποτελεσματικότητας και των δυνατοτήτων για συνέργειες στο πλαίσιο των διαδικασιών προμήθειας, συντήρησης και διάθεσης·
                     
                  
                        β)
                     
                     
                        τη συμβολή στην περαιτέρω ολοκλήρωση της ευρωπαϊκής αμυντικής βιομηχανίας σε ολόκληρη την Ένωση μέσω της κατάδειξης από τους αποδέκτες ότι τα κράτη μέλη έχουν δεσμευθεί να χρησιμοποιούν, να κατέχουν ή να συντηρούν από κοινού το τελικό προϊόν ή τεχνολογία με συντονισμένο τρόπο.
                     
                  
         
            Άρθρο 23
            Κυριότητα των αποτελεσμάτων των δράσεων ανάπτυξης
            
               1.   Η Ένωση δεν έχει ούτε την κυριότητα των αμυντικών προϊόντων ή των τεχνολογιών που προκύπτουν από δράσεις ανάπτυξης οι οποίες υποστηρίζονται από το Ταμείο ούτε προβάλλει οποιαδήποτε αξίωση για ΔΔΙ επί των εν λόγω δράσεων.
            
            
               2.   Τα αποτελέσματα των δράσεων ανάπτυξης που υποστηρίζονται από το Ταμείο δεν υπόκεινται σε κανέναν έλεγχο ή περιορισμό από μη συνδεδεμένες τρίτες χώρες ή από οντότητες μη συνδεδεμένων τρίτων χωρών, άμεσα ή έμμεσα, μέσω μίας ή περισσότερων ενδιάμεσων νομικών οντοτήτων, συμπεριλαμβανομένης της περίπτωσης μεταφοράς τεχνολογίας.
            
            
               3.   Ο παρών κανονισμός δεν θίγει τη διακριτική ευχέρεια των κρατών μελών όσον αφορά την πολιτική εξαγωγών τους για προϊόντα που συνδέονται με τον τομέα της άμυνας.
            
            
               4.   Όσον αφορά τα αποτελέσματα που παράγουν οι αποδέκτες μέσω δράσεων ανάπτυξης υποστηριζόμενων από το Ταμείο, και με την επιφύλαξη της παραγράφου 3 του παρόντος άρθρου, η Επιτροπή ενημερώνεται εκ των προτέρων σχετικά με οποιαδήποτε μεταβίβαση κυριότητας σε μη συνδεδεμένη τρίτη χώρα ή σε οντότητα μη συνδεδεμένης τρίτης χώρας. Εάν η εν λόγω μεταβίβαση κυριότητας αντιβαίνει στα συμφέροντα ασφάλειας και άμυνας της Ένωσης και των κρατών μελών της ή στους στόχους που ορίζονται στο άρθρο 3, η στήριξη που χορηγήθηκε από το Ταμείο επιστρέφεται.
            
            
               5.   Όπου η ενωσιακή στήριξη παρέχεται υπό μορφή δημόσιας σύμβασης για μελέτη, όλα τα κράτη μέλη ή οι συνδεδεμένες χώρες έχουν το δικαίωμα δωρεάν, μη αποκλειστικής άδειας χρήσης της μελέτης κατόπιν γραπτού αιτήματος.
            
         
         ΤΙΤΛΟΣ IV
         
            ΔΙΑΚΥΒΕΡΝΗΣΗ, ΠΑΡΑΚΟΛΟΥΘΗΣΗ, ΑΞΙΟΛΟΓΗΣΗ ΚΑΙ ΕΛΕΓΧΟΣ
         
         
            Άρθρο 24
            Προγράμματα εργασίας
            
               1.   Το Ταμείο υλοποιείται μέσω ετήσιων προγραμμάτων εργασίας όπως αναφέρονται στο άρθρο 110 παράγραφος 2 του δημοσιονομικού κανονισμού. Τα προγράμματα εργασίας καθορίζουν, κατά περίπτωση, το συνολικό ποσό που προορίζεται για συνδυαστικές πράξεις. Τα προγράμματα εργασίας καθορίζουν τον συνολικό προϋπολογισμό που χορηγείται στη διασυνοριακή συμμετοχή των ΜΜΕ.
            
            
               2.   Η Επιτροπή εγκρίνει, μέσω εκτελεστικών πράξεων, τα προγράμματα εργασίας που αναφέρονται στην παράγραφο 1 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 34 παράγραφος 2.
            
            
               3.   Τα προγράμματα εργασίας ορίζουν λεπτομερώς τα θέματα έρευνας και τις κατηγορίες δράσεων που θα λάβουν στήριξη από το Ταμείο. Οι κατηγορίες αυτές ευθυγραμμίζονται με τις αμυντικές προτεραιότητες του άρθρου 3.
               Με εξαίρεση το μέρος του προγράμματος εργασίας που αφορά τις ανατρεπτικές τεχνολογίες για την άμυνα, τα θέματα έρευνας και κατηγορίες δράσεων που αναφέρονται στο πρώτο εδάφιο καλύπτουν αμυντικά προϊόντα και τεχνολογίες στους ακόλουθους τομείς:
               
                           α)
                        
                        
                           προετοιμασία, προστασία, ανάπτυξη και βιωσιμότητα·
                        
                     
                           β)
                        
                        
                           διαχείριση πληροφοριών και πληροφοριακή υπεροχή καθώς και διοίκηση, έλεγχος, επικοινωνία, υπολογιστές, συλλογή πληροφοριών, εποπτεία και αναγνώριση (C4ISR), άμυνα και ασφάλεια στον κυβερνοχώρο· και
                        
                     
                           γ)
                        
                        
                           εμπλοκή και επενεργητές.
                           
                              4.   Τα προγράμματα εργασίας περιλαμβάνουν λειτουργικές απαιτήσεις κατά περίπτωση και προσδιορίζουν τη μορφή της ενωσιακής χρηματοδότησης κατά το άρθρο 8, χωρίς να εμποδίζουν τον ανταγωνισμό στο επίπεδο των προσκλήσεων υποβολής προτάσεων.
                              Η μετάβαση των αποτελεσμάτων δράσεων έρευνας που καταδεικνύουν προστιθέμενη αξία και έχουν ήδη λάβει στήριξη από το Ταμείο προς τη φάση ανάπτυξης μπορεί επίσης να ληφθεί υπόψη στα προγράμματα εργασίας.
                           
                        
                     
         
         
            Άρθρο 25
            Διαβούλευση με τον διαχειριστή έργου
            Όπου ορίζεται διαχειριστής έργου, η Επιτροπή τον συμβουλεύεται σχετικά με την επιτευχθείσα πρόοδο όσον αφορά τη δράση πριν από την εκτέλεση της πληρωμής.
         
         
            Άρθρο 26
            Ανεξάρτητοι εμπειρογνώμονες
            
               1.   Η Επιτροπή ορίζει ανεξάρτητους εμπειρογνώμονες οι οποίοι επικουρούν στον έλεγχο και την αξιολόγηση δεοντολογίας όπως ορίζεται στο άρθρο 7 του παρόντος κανονισμού και στην αξιολόγηση προτάσεων σύμφωνα με το άρθρο 237 του δημοσιονομικού κανονισμού.
            
            
               2.   Οι ανεξάρτητοι εμπειρογνώμονες της παραγράφου 1 του παρόντος άρθρου είναι πολίτες από το ευρύτερο δυνατό φάσμα κρατών μελών και επιλέγονται βάσει προσκλήσεων εκδήλωσης ενδιαφέροντος που απευθύνονται στα υπουργεία Άμυνας και τις υπαγόμενες σε αυτά υπηρεσίες, άλλους συναφείς κυβερνητικούς φορείς, ερευνητικά ιδρύματα, πανεπιστήμια, επαγγελματικές ενώσεις ή επιχειρήσεις του τομέα της άμυνας με σκοπό την κατάρτιση καταλόγου ανεξάρτητων εμπειρογνωμόνων. Κατά παρέκκλιση από το άρθρο 237 του δημοσιονομικού κανονισμού, ο κατάλογος ανεξάρτητων εμπειρογνωμόνων δεν δημοσιοποιείται.
            
            
               3.   Τα διαπιστευτήρια ασφάλειας των διορισθέντων ανεξάρτητων εμπειρογνωμόνων επικυρώνονται από το σχετικό κράτος μέλος.
            
            
               4.   Η επιτροπή του άρθρου 34 ενημερώνεται σχετικά με τον κατάλογο ανεξάρτητων εμπειρογνωμόνων, ώστε κάθε χρόνο να υπάρχει διαφάνεια περί τα διαπιστευτήρια ασφάλειας τους. Η Επιτροπή εξασφαλίζει ότι οι ανεξάρτητοι εμπειρογνώμονες δεν προχωρούν σε κρίση, δεν παρέχουν συμβουλές και δεν προσφέρουν τη βοήθειά τους σε θέματα σχετικά με τα οποία αντιμετωπίζουν σύγκρουση συμφερόντων.
            
            
               5.   Οι ανεξάρτητοι εμπειρογνώμονες επιλέγονται με βάση τις δεξιότητες, την πείρα και τις γνώσεις τους σχετικά με τα καθήκοντα που τους ανατίθενται.
            
         
         
            Άρθρο 27
            Εφαρμογή των κανόνων για τις διαβαθμισμένες πληροφορίες
            
               1.   Εντός του πεδίου εφαρμογής του παρόντος κανονισμού:
               
                           α)
                        
                        
                           κάθε κράτος μέλος εξασφαλίζει ότι προσφέρει βαθμό προστασίας των διαβαθμισμένων πληροφοριών της ΕΕ ισοδύναμο με εκείνον που προβλέπουν οι κανόνες ασφάλειας του Συμβουλίου που ορίζονται στην απόφαση 2013/488/ΕΕ του Συμβουλίου (28)·
                        
                     
                           β)
                        
                        
                           η Επιτροπή προστατεύει τις διαβαθμισμένες πληροφορίες σύμφωνα με τους κανόνες ασφάλειας της απόφασης (ΕΕ, Ευρατόμ) 2015/444·
                        
                     
                           γ)
                        
                        
                           φυσικά πρόσωπα που διαμένουν σε τρίτες χώρες και νομικά πρόσωπα εγκατεστημένα σε τρίτη χώρα δύνανται να χειρίζονται διαβαθμισμένες πληροφορίες της ΕΕ σχετικά με το Ταμείο μόνο αν τα εν λόγω πρόσωπα υπόκεινται, στις χώρες αυτές, σε κανονιστικές ρυθμίσεις για την ασφάλεια οι οποίες εξασφαλίζουν βαθμό προστασίας τουλάχιστον ισοδύναμο με εκείνον που προβλέπουν οι κανόνες ασφάλειας της Επιτροπής και του Συμβουλίου που καθορίζονται στην απόφαση (ΕΕ, Ευρατόμ) 2015/444 και στην απόφαση 2013/488/ΕΕ, αντίστοιχα·
                        
                     
                           δ)
                        
                        
                           η ισοδυναμία των κανονιστικών ρυθμίσεων για την ασφάλεια που εφαρμόζονται σε τρίτη χώρα ή διεθνή οργανισμό καθορίζεται σε συμφωνία για την ασφάλεια των πληροφοριών, συμπεριλαμβανομένων, κατά περίπτωση, των ζητημάτων βιομηχανικής ασφάλειας, η οποία συνάπτεται ή πρόκειται να συναφθεί μεταξύ της Ένωσης και της εν λόγω τρίτης χώρας ή του εν λόγω διεθνούς οργανισμού σύμφωνα με τη διαδικασία που προβλέπεται στο άρθρο 218 ΣΛΕΕ και λαμβανομένου υπόψη του άρθρου 13 της απόφασης 2013/488/ΕΕ· και
                        
                     
                           ε)
                        
                        
                           με την επιφύλαξη του άρθρου 13 της απόφασης 2013/488/ΕΕ και των κανόνων της απόφασης (ΕΕ, Ευρατόμ) 2015/444 που διέπουν τον τομέα της βιομηχανικής ασφάλειας, σε φυσικό ή νομικό πρόσωπο, τρίτη χώρα ή διεθνή οργανισμό είναι δυνατόν να δοθεί πρόσβαση σε διαβαθμισμένες πληροφορίες της ΕΕ όταν θεωρείται κατά περίπτωση απαραίτητο, ανάλογα με τη φύση και το περιεχόμενο αυτών των πληροφοριών, την ανάγκη του αποδέκτη να αποκτήσει σχετική γνώση και τον βαθμό ωφέλειας για την Ένωση.
                        
                     
            
               2.   Όταν οι δράσεις ενέχουν, απαιτούν ή περιλαμβάνουν διαβαθμισμένες πληροφορίες, ο οικείος φορέας χρηματοδότησης διευκρινίζει στα έγγραφα που αφορούν την πρόσκληση υποβολής προτάσεων ή τις προσφορές τα μέτρα και τις απαιτήσεις που είναι αναγκαία για να εξασφαλιστεί το απαιτούμενο επίπεδο ασφάλειας των εν λόγω πληροφοριών.
            
            
               3.   Η Επιτροπή καθιερώνει ασφαλές σύστημα ανταλλαγής για να διευκολυνθεί η ανταλλαγή ευαίσθητων και διαβαθμισμένων πληροφοριών μεταξύ της Επιτροπής και των κρατών μελών και των συνδεδεμένων χωρών και, ανάλογα με την περίπτωση, με τους αιτούντες και τους αποδέκτες. Το εν λόγω σύστημα λαμβάνει υπόψη τις ρυθμίσεις των κρατών μελών περί εθνικής ασφάλειας.
            
            
               4.   Η αρχική προέλευση διαβαθμισμένων νέων πληροφοριών που παράγονται κατά τη διεξαγωγή δράσης έρευνας ή ανάπτυξης αποφασίζεται από τα κράτη μέλη στο έδαφος των οποίων είναι εγκατεστημένοι οι αποδέκτες. Για τον σκοπό αυτό, τα εν λόγω κράτη μέλη μπορούν να διαμορφώσουν ένα ειδικό πλαίσιο ασφάλειας για την προστασία και τον χειρισμό των διαβαθμισμένων πληροφοριών που αφορούν τη δράση, και ενημερώνουν σχετικά την Επιτροπή. Το πλαίσιο ασφάλειας δεν εμποδίζει την πρόσβαση της Επιτροπής στις αναγκαίες πληροφορίες για την υλοποίηση της δράσης έρευνας ή ανάπτυξης.
               Εάν δεν θεσπιστεί ειδικό πλαίσιο ασφάλειας από τα εν λόγω κράτη μέλη, η Επιτροπή καθορίζει το πλαίσιο ασφάλειας της δράσης σύμφωνα με την απόφαση (ΕΕ, Ευρατόμ) 2015/444.
               Το εφαρμοστέο πλαίσιο ασφάλειας για τη δράση υλοποιείται πάντοτε πριν από την υπογραφή της συμφωνίας χρηματοδότησης ή της σύμβασης.
            
         
         
            Άρθρο 28
            Παρακολούθηση και υποβολή εκθέσεων
            
               1.   Στο παράρτημα ορίζονται δείκτες για την παρακολούθηση της προόδου του Ταμείου, ως προς την επίτευξη των ειδικών στόχων του άρθρου 3 παράγραφος 2.
            
            
               2.   Για να εξασφαλιστεί η αποτελεσματική αξιολόγηση της προόδου του Ταμείου, όσον αφορά την επίτευξη των στόχων του, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 33, για την τροποποίηση του παραρτήματος όσον αφορά τους δείκτες, όταν κρίνεται αναγκαίο, και για τη συμπλήρωση του παρόντος κανονισμού με διατάξεις σχετικά με τη θέσπιση πλαισίου παρακολούθησης και αξιολόγησης.
            
            
               3.   Η Επιτροπή παρακολουθεί συστηματικώς την υλοποίηση του Ταμείου και υποβάλλει ετησίως έκθεση προόδου, μεταξύ άλλων όσον αφορά τον τρόπο αξιοποίησης των διδαγμάτων που αναδείχθηκαν και αποκομίστηκαν από το EDIDP και την PADR κατά την υλοποίηση του Ταμείου, στο Ευρωπαϊκό Κοινοβούλιο και το Συμβούλιο. Για τον σκοπό αυτό, η Επιτροπή θεσπίζει τις αναγκαίες ρυθμίσεις παρακολούθησης.
            
            
               4.   Το σύστημα υποβολής εκθέσεων σχετικά με τις επιδόσεις εξασφαλίζει ότι τα δεδομένα για την παρακολούθηση της υλοποίησης και των σχετικών αποτελεσμάτων του Ταμείου συλλέγονται αποτελεσματικά, αποδοτικά και έγκαιρα.
               Για τον σκοπό αυτό, επιβάλλονται στους αποδέκτες των ενωσιακών πόρων και, όπου αρμόζει, στα κράτη μέλη, οι ανάλογες απαιτήσεις υποβολής εκθέσεων.
            
         
         
            Άρθρο 29
            Αξιολόγηση του Ταμείου
            
               1.   Οι αξιολογήσεις του Ταμείου πραγματοποιούνται έγκαιρα, ώστε να τροφοδοτούν με στοιχεία τη διαδικασία λήψης αποφάσεων.
            
            
               2.   Η ενδιάμεση αξιολόγηση του Ταμείου διενεργείται αφού συγκεντρωθούν επαρκείς πληροφορίες για την υλοποίησή του, αλλά το αργότερο τέσσερα έτη μετά την έναρξη της περιόδου υλοποίησής του.
               Η ενδιάμεση έκθεση αξιολόγησης που καλύπτει την περίοδο μέχρι την 31η Ιουλίου 2024 περιλαμβάνει ιδίως:
               
                           α)
                        
                        
                           αξιολόγηση της διακυβέρνησης του Ταμείου, μεταξύ άλλων ως προς:
                           
                                       i)
                                    
                                    
                                       τις διατάξεις σχετικά με τους ανεξάρτητους εμπειρογνώμονες·
                                    
                                 
                                       ii)
                                    
                                    
                                       την εφαρμογή των διαδικασιών δεοντολογικού ελέγχου του άρθρου 7 του παρόντος κανονισμού·
                                    
                                 
                     
                           β)
                        
                        
                           τα διδάγματα από το EDIDP και την PADR·
                        
                     
                           γ)
                        
                        
                           τα ποσοστά υλοποίησης·
                        
                     
                           δ)
                        
                        
                           τα αποτελέσματα της ανάθεσης έργων, συμπεριλαμβανομένων του επιπέδου της συμμετοχής ΜΜΕ και εταιρειών μεσαίας κεφαλαιοποίησης και του βαθμού διασυνοριακής συμμετοχής τους·
                        
                     
                           ε)
                        
                        
                           τα ποσοστά επιστροφής των έμμεσων δαπανών όπως ορίζονται στο άρθρο 15 του παρόντος κανονισμού·
                        
                     
                           στ)
                        
                        
                           τα ποσά που κατανέμονται σε ανατρεπτικές τεχνολογίες για την άμυνα σε προσκλήσεις υποβολής προτάσεων· καθώς και
                        
                     
                           ζ)
                        
                        
                           τη χρηματοδότηση που χορηγείται σύμφωνα με το άρθρο 195 του δημοσιονομικού κανονισμού.
                        
                     Η ενδιάμεση αξιολόγηση περιλαμβάνει επίσης πληροφορίες σχετικά με τις χώρες προέλευσης των αποδεκτών, τον αριθμό των χωρών που συμμετέχουν στα επιμέρους έργα και, όπου είναι δυνατόν, την κατανομή των παραγόμενων ΔΔΙ. Η Επιτροπή μπορεί να προτείνει αναγκαίες τροποποιήσεις του παρόντος κανονισμού.
            
            
               3.   Στο τέλος της περιόδου υλοποίησης, αλλά το αργότερο στις 31 Δεκεμβρίου 2031, η Επιτροπή διενεργεί τελική αξιολόγηση και συντάσσει έκθεση σχετικά με την υλοποίηση του Ταμείου.
               Η έκθεση τελικής αξιολόγησης:
               
                           α)
                        
                        
                           περιλαμβάνει τα αποτελέσματα της υλοποίησης και, στο μέτρο του δυνατού, τον αντίκτυπο του Ταμείου·
                        
                     
                           β)
                        
                        
                           βασίζεται σε σχετικές διαβουλεύσεις των κρατών μελών, των συνδεδεμένων χωρών και των βασικών ενδιαφερόμενων μερών και αξιολογεί κυρίως την πρόοδο που έχει συντελεστεί προς την επίτευξη των στόχων του άρθρου 3·
                        
                     
                           γ)
                        
                        
                           συντελεί στον προσδιορισμό των τομέων στους οποίους η Ένωση εξαρτάται από τρίτες χώρες για την ανάπτυξη αμυντικών προϊόντων και τεχνολογιών·
                        
                     
                           δ)
                        
                        
                           αναλύει επίσης τη διασυνοριακή συμμετοχή, μεταξύ άλλων των ΜΜΕ και των εταιρειών μεσαίας κεφαλαιοποίησης, σε δράσεις που υλοποιούνται στο πλαίσιο του Ταμείου, καθώς και την ενσωμάτωση των ΜΜΕ και των εταιρειών μεσαίας κεφαλαιοποίησης στην παγκόσμια αλυσίδα αξίας και τη συνεισφορά του Ταμείου για την αντιμετώπιση των ελλείψεων που προσδιορίζονται στο σχέδιο ανάπτυξης δυνατοτήτων· και
                        
                     
                           ε)
                        
                        
                           περιλαμβάνει πληροφορίες σχετικά με τις χώρες καταγωγής των αποδεκτών και, όπου είναι δυνατόν, την κατανομή των παραγόμενων ΔΔΙ.
                        
                     
            
               4.   Η Επιτροπή ανακοινώνει τα συμπεράσματα των αξιολογήσεων, μαζί με τις παρατηρήσεις της, στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.
            
         
         
            Άρθρο 30
            Έλεγχοι
            Οι έλεγχοι σχετικά με τη χρήση της ενωσιακής συνεισφοράς οι οποίοι διενεργούνται από πρόσωπα ή οντότητες, πέραν των ενεργούντων κατ’ εντολή των θεσμικών οργάνων και οργανισμών της Ένωσης, αποτελούν τη βάση της συνολικής εξασφάλισης σύμφωνα με το άρθρο 127 του δημοσιονομικού κανονισμού. Το Ελεγκτικό Συνέδριο ελέγχει τους λογαριασμούς του συνόλου των εσόδων και των εξόδων της Ένωσης σύμφωνα με το άρθρο 287 ΣΛΕΕ.
         
         
            Άρθρο 31
            Προστασία των οικονομικών συμφερόντων της Ένωσης
            Όταν τρίτη χώρα συμμετέχει στο Ταμείο μέσω απόφασης που εκδίδεται δυνάμει διεθνούς συμφωνίας ή βάσει οποιασδήποτε άλλης νομικής πράξης, η τρίτη χώρα παρέχει τα αναγκαία δικαιώματα και την απαιτούμενη πρόσβαση στον αρμόδιο διατάκτη, στην OLAF και στο Ελεγκτικό Συνέδριο, ώστε να είναι σε θέση να ασκούν πλήρως τις αντίστοιχες αρμοδιότητές τους. Ως προς την OLAF, τα δικαιώματα αυτά περιλαμβάνουν το δικαίωμα διενέργειας ερευνών, μεταξύ άλλων και με επιτόπιους ελέγχους και εξακριβώσεις, που προβλέπονται στον κανονισμό (ΕΕ, Ευρατόμ) αριθ. 883/2013.
         
         
            Άρθρο 32
            Πληροφόρηση, επικοινωνία και δημοσιότητα
            
               1.   Οι αποδέκτες ενωσιακής χρηματοδότησης μνημονεύουν ρητώς την προέλευση των εν λόγω κονδυλίων και εξασφαλίζουν την προβολή της ενωσιακής χρηματοδότησης, ιδίως κατά την προώθηση των δράσεων και των αποτελεσμάτων τους, παρέχοντας συνεκτική, αποτελεσματική και αναλογική στοχευμένη πληροφόρηση σε πολλαπλά ακροατήρια, συμπεριλαμβανομένων των μέσων ενημέρωσης και του κοινού. Η συμφωνία χρηματοδότησης περιέχει διατάξεις που ρυθμίζουν την πιθανότητα δημοσίευσης πανεπιστημιακών εργασιών βασισμένων στα αποτελέσματα δράσεων έρευνας.
            
            
               2.   Η Επιτροπή προβαίνει σε ενέργειες πληροφόρησης και επικοινωνίας σχετικά με το Ταμείο, με δράσεις που πραγματοποιήθηκαν δυνάμει του Ταμείου και σχετικά με τα αποτελέσματα που επιτυγχάνονται.
               Οι χρηματοδοτικοί πόροι που διατίθενται στο Ταμείο συμβάλλουν επίσης στην προβολή των πολιτικών προτεραιοτήτων της Ένωσης, στον βαθμό που είναι συναφείς με τους στόχους του άρθρου 3.
            
            
               3.   Οι χρηματοδοτικοί πόροι που διατίθενται στο Ταμείο μπορούν επίσης να συμβάλλουν στην οργάνωση δραστηριοτήτων διάδοσης, εκδηλώσεων εξεύρεσης εταίρων και δραστηριοτήτων ευαισθητοποίησης, ιδίως με στόχο το άνοιγμα των αλυσίδων εφοδιασμού για την προώθηση της διασυνοριακής συμμετοχής των ΜΜΕ.
            
         
         ΤΙΤΛΟΣ V
         
            ΚΑΤ’ ΕΞΟΥΣΙΟΔΟΤΗΣΗ ΠΡΑΞΕΙΣ, ΕΚΤΕΛΕΣΤΙΚΕΣ ΠΡΑΞΕΙΣ, ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
         
         
            Άρθρο 33
            Άσκηση της εξουσιοδότησης
            
               1.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου.
            
            
               2.   Η προβλεπόμενη στο άρθρο 28 εξουσία έκδοσης κατ’ εξουσιοδότηση πράξεων ανατίθεται στην Επιτροπή για αόριστο χρονικό διάστημα από τις 12 Μαΐου 2021.
            
            
               3.   Η εξουσιοδότηση που προβλέπεται στο άρθρο 28 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ’ εξουσιοδότηση πράξεων που ισχύουν ήδη.
            
            
               4.   Πριν από την έκδοση μιας κατ’ εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου.
            
            
               5.   Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
            
            
               6.   Η κατ’ εξουσιοδότηση πράξη που εκδίδεται δυνάμει του άρθρου 28 τίθεται σε ισχύ εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και το Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.
            
         
         
            Άρθρο 34
            Διαδικασία επιτροπής
            
               1.   Η Επιτροπή επικουρείται από επιτροπή. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
               Ο Ευρωπαϊκός Οργανισμός Άμυνας καλείται να συμβάλλει με τις απόψεις και την εμπειρογνωσία του στην επιτροπή ως παρατηρητής. Η Ευρωπαϊκή Υπηρεσία Εξωτερικής Δράσης καλείται επίσης να προσφέρει βοήθεια στο πλαίσιο της επιτροπής.
               Η επιτροπή συνέρχεται επίσης σε ειδικές συνθέσεις, μεταξύ άλλων προκειμένου να συζητήσει αμυντικά θέματα και θέματα ασφάλειας σχετικά με τις δράσεις στο πλαίσιο του Ταμείου.
            
            
               2.   Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
               Στις περιπτώσεις που η επιτροπή δεν εκφέρει γνώμη, η Επιτροπή δεν εγκρίνει το σχέδιο εκτελεστικής πράξης και εφαρμόζεται το άρθρο 5 παράγραφος 4 τρίτο εδάφιο του κανονισμού (ΕΕ) αριθ. 182/2011.
            
         
         
            Άρθρο 35
            Κατάργηση
            Ο κανονισμός (ΕΕ) 2018/1092 καταργείται από την 1η Ιανουαρίου 2021.
         
         
            Άρθρο 36
            Μεταβατικές διατάξεις
            
               1.   Ο παρών κανονισμός δεν θίγει τη συνέχιση ή την τροποποίηση των δράσεων που έχουν ξεκινήσει δυνάμει του κανονισμού (ΕΕ) 2018/1092 ή της PADR, που εξακολουθούν να εφαρμόζονται στις εν λόγω δράσεις μέχρι τη λήξη τους καθώς και στα αποτελέσματά τους.
            
            
               2.   Τα χρηματοδοτικά κονδύλια για το Ταμείο μπορούν επίσης να καλύπτουν τις δαπάνες τεχνικής και διοικητικής συνδρομής που είναι αναγκαίες για να εξασφαλιστεί η μετάβαση μεταξύ του Ταμείου και των μέτρων που θεσπίζονται δυνάμει του κανονισμού (ΕΕ) 2018/1092 και της PADR.
            
            
               3.   Αν κριθεί αναγκαίο, μπορούν να εγγραφούν στον προϋπολογισμό της Ένωσης πιστώσεις πέραν της 31ης Δεκεμβρίου 2027 με σκοπό την κάλυψη των δαπανών που προβλέπονται στο άρθρο 4 παράγραφος 4, προκειμένου να καταστεί εφικτή η διαχείριση των δράσεων που δεν θα έχουν ολοκληρωθεί έως τη λήξη της διάρκειας του Ταμείου.
            
         
         
            Άρθρο 37
            Έναρξη ισχύος και εφαρμογή
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 29 Απριλίου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ C 110 της 22.3.2019, σ. 75.
         
            (2)  Θέση του Ευρωπαϊκού Κοινοβουλίου της 18ης Απριλίου 2019 (δεν έχει ακόμη δημοσιευθεί στην Επίσημη Εφημερίδα) και θέση του Συμβουλίου σε πρώτη ανάγνωση της 16ης Μαρτίου 2021 (δεν έχει ακόμη δημοσιευθεί στην Επίσημη Εφημερίδα). Θέση του Ευρωπαϊκού Κοινοβουλίου της 29ης Απριλίου 2021 (δεν έχει ακόμη δημοσιευθεί στην Επίσημη Εφημερίδα).
         
            (3)  Οδηγία 2009/43/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την απλούστευση των όρων και προϋποθέσεων για τις μεταφορές προϊόντων συνδεόμενων με τον τομέα της άμυνας εντός της Κοινότητας (ΕΕ L 146 της 10.6.2009, σ. 1).
         
            (4)  Οδηγία 2009/81/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τον συντονισμό των διαδικασιών σύναψης ορισμένων συμβάσεων έργων, προμηθειών και παροχής υπηρεσιών που συνάπτονται από αναθέτουσες αρχές ή αναθέτοντες φορείς στους τομείς της άμυνας και της ασφάλειας καθώς και την τροποποίηση των οδηγιών 2004/17/ΕΚ και 2004/18/ΕΚ (ΕΕ L 216 της 20.8.2009, σ. 76).
         
            (5)  Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433I της 22.12.2020, σ. 11).
         
            (6)  Απόφαση 2013/755/EE του Συμβουλίου, της 25ης Νοεμβρίου 2013, για τη σύνδεση των υπερπόντιων χωρών και εδαφών με την Ευρωπαϊκή Ένωση («απόφαση για τη σύνδεση ΥΧΕ-ΕΕ») (ΕΕ L 344 της 19.12.2013, σ. 1).
         
            (7)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (8)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», των κανόνων συμμετοχής και διάδοσής του και την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (βλέπε σελίδα 1 της παρούσας Επίσημης Εφημερίδας).
         
            (9)  Κανονισμός (ΕΕ) 2018/1092 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, για τη θέσπιση του ευρωπαϊκού προγράμματος βιομηχανικής ανάπτυξης στον τομέα της άμυνας, που αποσκοπεί στη στήριξη της ανταγωνιστικότητας και της καινοτόμου ικανότητας της αμυντικής βιομηχανίας της Ένωσης (ΕΕ L 200 της 7.8.2018, σ. 30).
         
            (10)  Κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για την ίδρυση του προγράμματος Invest και για την τροποποίηση του κανονισμού (ΕΕ) 2015/1017 (ΕΕ L 107 της 26.3.2021, σ. 30).
         
            (11)  ΕΕ L 123 της 12.5.2016, σ. 1.
         
            (12)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
         
            (13)  ΕΕ L 433I της 22.12.2020, σ. 28.
         
            (14)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (15)  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).
         
            (16)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
         
            (17)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (18)  Οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου, της 5ης Ιουλίου 2017, σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης (ΕΕ L 198 της 28.7.2017, σ. 29).
         
            (19)  ΕΕ L 1 της 3.1.1994, σ. 3.
         
            (20)  ΕΕ L 282 της 19.10.2016, σ. 4.
         
            (21)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).
         
            (22)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφάλειας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (23)  Σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (ΕΕ L 124 της 20.5.2003, σ. 36).
         
            (24)  Συμφωνία των αντιπροσώπων των κρατών μελών της Ευρωπαϊκής Ένωσης, που συνήλθαν στο πλαίσιο του Συμβουλίου, σχετικά με την προστασία διαβαθμισμένων πληροφοριών οι οποίες ανταλλάσσονται προς το συμφέρον της Ευρωπαϊκής Ένωσης (ΕΕ C 202 της 8.7.2011, σ. 13).
         
            (25)  Απόφαση (ΚΕΠΠΑ) 2017/2315 του Συμβουλίου, της 11ης Δεκεμβρίου 2017, για τη θεσμοθέτηση μόνιμης διαρθρωμένης συνεργασίας (PESCO) και την κατάρτιση του καταλόγου των συμμετεχόντων κρατών μελών (ΕΕ L 331 της 14.12.2017, σ. 57).
         
            (26)  Οδηγία 2014/24/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις δημόσιες προμήθειες και την κατάργηση της οδηγίας 2004/18/ΕΚ. (ΕΕ L 94 της 28.3.2014, σ. 65).
         
            (27)  Οδηγία 2014/25/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις προμήθειες φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών και την κατάργηση της οδηγίας 2004/17/ΕΚ (ΕΕ L 94 της 28.3.2014, σ. 243).
         
            (28)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφάλειας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).
      
      
         
            ΠΑΡΑΡΤΗΜΑ
            ΔΕΙΚΤΕΣ ΓΙΑ ΤΗΝ ΚΑΤΑΡΤΙΣΗ ΕΚΘΕΣΕΩΝ ΣΧΕΤΙΚΑ ΜΕ ΤΗΝ ΠΡΟΟΔΟ ΤΟΥ ΤΑΜΕΙΟΥ ΟΣΟΝ ΑΦΟΡΑ ΤΗΝ ΕΠΙΤΕΥΞΗ ΤΩΝ ΕΙΔΙΚΩΝ ΣΤΟΧΩΝ ΤΟΥ
            Ειδικός στόχος που καθορίζεται στο άρθρο 3 παράγραφος 2 στοιχείο α):
            
                        Δείκτης 1:
                     
                     
                        συμμετέχοντες
                        
                                    Κριτήριο μέτρησης:
                                 
                                 
                                    αριθμός εμπλεκόμενων νομικών οντοτήτων (υποδιαιρούμενων κατά μέγεθος, είδος και χώρα εγκατάστασης)
                                 
                              
                  
                        Δείκτης 2:
                     
                     
                        συνεργατική έρευνα
                        Κριτήριο μέτρησης:
                        
                                    2.1.
                                 
                                 
                                    αριθμός και αξία των χρηματοδοτούμενων έργων
                                 
                              
                                    2.2.
                                 
                                 
                                    διασυνοριακή συνεργασία: ποσοστό συμβάσεων που ανατέθηκαν σε ΜΜΕ και εταιρείες μεσαίας κεφαλαιοποίησης, και αξία των συμβάσεων διασυνοριακής συνεργασίας
                                 
                              
                                    2.3.
                                 
                                 
                                    ποσοστό αποδεκτών που δεν διενήργησαν δραστηριότητες έρευνας με αμυντικές εφαρμογές πριν από τις 12 Μαΐου 2021
                                 
                              
                  
                        Δείκτης 3:
                     
                     
                        προϊόντα καινοτομίας
                        Κριτήριο μέτρησης:
                        
                                    3.1.
                                 
                                 
                                    αριθμός νέων διπλωμάτων ευρεσιτεχνίας που προκύπτουν από έργα χρηματοδοτούμενα από το Ταμείο
                                 
                              
                                    3.2.
                                 
                                 
                                    συγκεντρωτική κατανομή των διπλωμάτων ευρεσιτεχνίας σε ΜΜΕ, εταιρείες μεσαίας κεφαλαιοποίησης και νομικές οντότητες που δεν είναι ούτε ΜΜΕ ούτε εταιρείες μεσαίας κεφαλαιοποίησης
                                 
                              
                                    3.3.
                                 
                                 
                                    συγκεντρωτική κατανομή των διπλωμάτων ευρεσιτεχνίας ανά κράτος μέλος
                                 
                              
                  Ειδικός στόχος που καθορίζεται στο άρθρο 3 παράγραφος 2 στοιχείο β):
            
                        Δείκτης 4:
                     
                     
                        συνεργατική ανάπτυξη δυνατοτήτων
                        
                                    Κριτήριο μέτρησης:
                                 
                                 
                                    αριθμός και αξία των χρηματοδοτούμενων δράσεων προς αντιμετώπιση των ελλείψεων δυνατοτήτων που εντοπίστηκαν στο πλαίσιο του σχεδίου ανάπτυξης δυνατοτήτων
                                 
                              
                  
                        Δείκτης 5:
                     
                     
                        συνεχής στήριξη καθ’ όλη τη διάρκεια του κύκλου έρευνας & ανάπτυξης
                        
                                    Κριτήριο μέτρησης:
                                 
                                 
                                    η υποκείμενη παρουσία δικαιωμάτων διανοητικής ιδιοκτησίας ή αποτελεσμάτων που προέκυψαν σε προηγουμένως υποστηριζόμενες δράσεις
                                 
                              
                  
                        Δείκτης 6:
                     
                     
                        δημιουργία/στήριξη θέσεων εργασίας
                        
                                    Κριτήριο μέτρησης:
                                 
                                 
                                    αριθμός των εργαζομένων στην έρευνα & ανάπτυξη στον τομέα της άμυνας ανά κράτος μέλος, οι οποίοι λαμβάνουν στήριξη